Умар розияллоҳу анҳу: Ҳақ-ҳуқуқларни кафолатлагани\nBy Исмоил Муҳаммад Яъқуб on\t 10/20/2017 ТАРИХ УМАР ХУЛАФОИ РОШИДИНЛАР\nХавфсизлик, уй-жойга эгалик ва шахсий мулкчилик ҳаққи\nИслом ҳар бир киши хавфсизлик (дахлсизлик) ҳаққига эгалигини бир қанча оят ва ҳадисларда эътироф этган. Аллоҳ таоло айтади:\n“Фақат золимларга қарши душманлик қилиш мумкин” [Бақара: 193].\n“Ким сизларга тажовуз қилса, сизлар ҳам уларга тажовузлари муқобилида тажовуз қилинг!” [Бақара: 194].\nХавфсизлик таъминланиши ҳаққи билан бир қаторда ислом бундан кўра каттароқ ҳақ бўлмиш яшаш ҳаққини ҳам эътироф этди. Чунки хавфсизлик таъминланиши ҳаққи дейилганда давлат инсонларни муайян хавф-хатар ва таҳдиддан ҳимоя қилиши тушунилса, яшаш ҳаққи бунга қўшимча, инсоннинг ҳаётини сақлаш ва унинг жонини ҳар қандай тажовузлардан ҳимоя қилишни ҳам ўз ичига олади. Ислом буни барча одамлар зиммасига юкланадиган умумий жавобгарлик қилиб белгилаб қўйди. Чунки инсонлардан бирига қаратилган ноҳақ тажовуз уларнинг барчаларига тажовуз қилиш саналади. Аллоҳ таоло айтади: “Кимки бирон жонни ўлдирмаган ва ерда бузғунчилик қилиб юрмаган одамни ўлдирса, демак, гўё барча одамларни ўлдирибди ва кимки унга ҳаёт ато этса (яъни ўлдиришдан бош тортса), демак, гўё барча одамларга ҳаёт берибди” [Моида: 32].\nҚуръон ва ҳадис кўрсатмаларидан келиб чиқиб, Умар Форуқ ўз халифалик даврида шахсларнинг хавфсизлик ҳаққини ва яшаш ҳаққини ўз кафолатига олди, ушбу ҳақ-ҳуқуқларни таъминлаш ва ҳар қандай тажовуздан ҳимоя қилиш учун кечалар бедор бўлди. Форуқ розияллоҳу анҳу одамларга айтарди: “Мен волийларимни сизларга Раббингизнинг китобини ва пайғамбарингизнинг суннатини ўргатишлари учун волий қилганман, сизларга зуғум ўтказишлари, обрўларингизни тўкишлари ва молларингизни тортиб олишлари учун эмас. Қай бир мансабдор сизлардан бирон кишига қандай кўринишда бўлмасин бирон зулм қилса, менга шикоят қилсин, ундан қасос олиб бераман”. Умар розияллоҳу анҳудан мана бу сўзлар ҳам ривоят қилинган: “Агар бирон кишидан ўзига қарши иқрорлик олиш учун уни оч қўйсанг ё қўрқитсанг ё қамоққа ташласанг, унинг омонлиги (хавфсизлиги) таъминланган саналмайди”. Унинг бу сўзлари бирор жиноятда гумон қилинаётган шахсдан босим ва таҳдидлар остида иқрорлик олмаслик лозимлигига далил бўлади. Бунинг учун хоҳ маошдан маҳрум этиш ё мол-мулкини мусодара этиш каби моддий услуб қўллансин, хоҳ бирон азоб билан таҳдид қилиш ва қўрқитиш каби маънавий услуб қўллансин, фарқсиздир. Унинг қозилик лавозимидаги Абу Мусо Ашъарийга ёзган мактубида шундай дейилади: “Бирон ҳақни даъво қилаётган кишига далил-ҳужжат олиб келишига фурсат бер, агар далил-ҳужжатини келтирса, ҳаққини олиб берасан, акс ҳолда унга қарши ҳукм қиласан”. Унинг бу сўзлари ўз-ўзини ҳимоя қилиш ҳаққи эҳтиром ва эътироф этилган эканига далолат қилади.\nУй-жойга эгалик ҳаққига келсак, Аллоҳ субҳанаҳу ва таоло бировларнинг уйларига эгаларининг розилигисиз ёки одатий бўлмаган тарзда киришдан қайтарган. Аллоҳ таоло бу ҳақда шундай дейди:\n“Эй мўминлар, ўз уйларингиздан бошқа уйларга то изн сўрамагунингизча ва эгаларига салом бермагунингизгача кирмангиз. Мана шу сизлар учун яхшироқдир. Шояд эслатма-ибрат олсангизлар. Энди агар у (уйларда) ҳеч кимни топмасангизлар, у ҳолда то сизларга изн берилмагунча, уларга кирмангиз! Агар сизларга «қайтинглар», дейилса (яъни киришга изн берилмаса) қайтиб кетинглар! Шу сизлар учун энг тоза (йўлдир). Аллоҳ қилаётган амалларингизни билувчидир” [Нур: 27-28].\n“Уйларга эшикларидан кирингиз!” [Бақара: 189].\nУмар Форуқ даврида ва умуман хулафои рошидинлар асрида уй-жойга эга бўлиш ҳаққи кафолатланган ва ҳимоя қилинган эди.\nШахсий мулкка эгалик ҳаққига келсак, бу эркинлик ҳам хулафои рошидинлар асрида ислом шариати бу соҳада эътироф этган жуда кенг чегаралар доирасида кафолатланган ва ҳимоя қилинган эди. Умар розияллоҳу анҳу сиёсий ва ҳарбий сабаблар туфайли Нажрон насронийлари ва Хайбар яҳудийларини Арабистон яриморолидан Ироқ ва Шомга сургун қилишга мажбур бўлганида уларга кўчиб борган ерларида худди ўз ерларича ер берилишини буюрди. Бу эса унинг ислом мусулмонлар билан бир қаторда аҳли зиммаларга ҳам кафолатлаган шахсий мулкка эга бўлиш ҳаққини эҳтиром ва эътироф этганига далилдир.\nУмар розияллоҳу анҳу Маккада Масжиди Ҳаромни кенгайтириш ишлари олиб бориш учун баъзи хонадонлардан эгалик ҳуқуқини олиб қўйишга мажбур бўлганида уларга адолатли равишда эваз тўлади. Бу ҳам унинг шахсий мулкка эгалик ҳаққини эътироф этганига далилки, бу ҳақни ҳатто зарурат ҳолларида ҳам эгаларининг розилигисиз мусодара қилиш жоиз бўлмайди.\nШахсий мулкка эгалик эркинлиги рошидинлар замонида мутлақ чексиз бўлмасдан, балки шаръий доиралар чегарасида ва омманинг манфаатларини риоя қилган ҳолда бўлганди. Ривоят қилинишича, Билол ибн Ҳорис Музаний Пайғамбар соллаллоҳу алайҳи ва саллам ҳузурларига келиб, ўзига ер ажратиб беришларини сўраганида у зот унга жуда катта ўлчамдаги бир ерни берган эдилар. Умар розияллоҳу анҳу халифалиги даврида унга: “Эй Билол, сен Расулуллоҳ соллаллоҳу алайҳи ва салламдан жуда катта бир ерни сўраб олгандинг, Расулуллоҳ соллаллоҳу алайҳи ва саллам ўзларидан сўралган нарсани ҳеч қачон йўқ демасдилар. Ҳозирда қўл остингдаги ернинг ҳаммасига экин экишга сенинг куч-тоқатинг етмайди, шундайми?”, деди. У: “Ҳа, шундай”, деди. Умар унга: “Кучинг етадиган миқдорда ерни олиб қолгин-да, бекор ётган ортиқча ерни бизга қайтар, уни мусулмонларга бўлиб берамиз”, деди. У: “Йўқ, ундай қилмайман, уни менга Расулуллоҳ соллаллоҳу алайҳи ва саллам бўлиб берганлар”, деди. Умар: “Қасамки, албатта шундай қиласан”, деди. Сўнг Умар унинг еридан қаровсиз ташлаб қўйган қисмини олиб, мусулмонларга бўлиб берди.\nБу нарса далолат қиладики, шахсий мулкчилик жамоанинг манфаатларига чамбарчас боғланган бўлади. Агар мулкдор ер-мулкдан фойдаланишни талаб қилинганидек ўрнига келтираётган бўлса, унинг ер-мулкини олиб қўйишга ҳеч кимнинг ҳаққи йўқ, акс ҳолда давлат ундан қаровсиз ташлаб қўйган ерини олиб, керакли ўринларга тасарруф қилишга ҳақли бўлади .\n “Низомул ҳукм фий аҳдил хулафоир рошидийн” (164-бет).\n Аввалги манба (165-бет).\n Аввалги манба (189-бет).\n “Муғний” (5/579). Муҳаммад Абу Яҳё, “Низомул арз” (207-бет).\n “Низомул ҳукм фий аҳдил хулафоир рошидийн” (192-бет).\nAvvalgi maqolaФарз намозларга азон айтиш ҳукми\nKeyingi maqola Руку ва саждада хотиржам туриш вожиблиги ҳақидаги боб (2)


Qalampir.uz - Энди жигар кўчириш учун Ҳиндистонга чопмаймиз. Ўзбекистонда жигар трансплантацияси ўтказилди\nЭнди жигар кўчириш учун Ҳиндистонга чопмаймиз. Ўзбекистонда жигар трансплантацияси ўтказилди\n15:50, 14.02.2018 Саломатлик\nАка ўз укасига жигар трансплантациясида донор бўлди.\nПрезидент Шавкат Мирзиёевнинг ташаббуси ва бевосита топшириғи Ўзбекистон соғлиқни сақлаш тизимида бир қатор ижобий ўзгариш ва янгиланишларга сабаб бўлмоқда.\nХусусан, мамлакат тиббиёти тарихида илк бор инсон аъзолари трансплантацияси бўйича замонавий операциялар амалга оширила бошлади.\nШунингдек, ўтган йилдан бошлаб Академик В.Воҳидов номидаги Республика ихтисослаштирилган илмий-амалий хирургия марказида яқин қариндошлар ўртасида буйрак кўчириб ўтказиш бўйича операциялар муваффақиятли бажариб келинмоқда.\nКеча, 13 февраль куни марказда Ўзбекистон тиббиёти тарихида биринчи марта беморга тирик донор қариндошидан жигар бўлагини кўчириб ўтказиш амалиёти бажарилди. Бу ҳақда Ўзбекистон Республикаси Соғлиқни сақлаш вазирлиги маълум қилди.\nОперация марказ директори, академик Феруз Назиров ва россиялик академик Сергей Готье раҳбарлигида ўтди.\nПаркентлик 26 ёшли бемор Убайдулла Дадахўжаев узоқ йиллардан буён жигар циррози хасталиги билан оғриган ва уни даволаш деярли имконсиз эди.\nБу жараён ҳақида академик Феруз Назиров қуйидагиларни маълум қилди:\n“Жигар циррози билан оғриган бемор ҳаётини сақлаб қолишнинг ягона йўли — трансплантация амалиётини ўтказиш ҳисобланади.\nМарказимизда ўзбек ва рус жарроҳлари ҳамкорлигидаги гуруҳ иштирокида илк бор жигар циррози билан оғриган 26 ёшли беморга унинг акаси 30 ёшли Ҳаёт Дадахўжаев донорлигида жигар бўлаги трансплантацияси бажарилди.\nЖараёнда 21 нафар шифокор, 10 нафар ўрта тиббиёт ходими иштирок этишди.\nАйтиб ўтиш лозимки, ушбу соҳа бўйича бизнинг ёрдамчи мутахассисларимиз АҚШ, Франция, Жанубий Корея, Туркия, Швейцария ва Россия Федерацияси каби давлатларда малака ошириб қайтишган эди.\nАввало, донор ва реципиент (бемор) ушбу амалиётга 3 ой давомида тайёрланди.\nТрансплантацияга кўрсатма ва қарши кўрсатмалар тўлиқ ўрганилди ва амалиётни ўтказиш бўйича якуний қарор қабул қилинди.\nОперация жараёни қарийб 15 соат давом этди. Ҳозиргача олинган барча таҳлиллар бемор ва донорнинг умумий саломатлиги яхши эканини кўрсатмоқда. Шу маънода айта оламизки, биринчи марта ўтказилган ушбу мураккаб операция муваффақиятли бажарилди.\nБундай юқори технологик операциялар Америка, Россия, Германия, Норвегия, Швейцария ва Ҳиндистон каби тиббиёти ривожланган давлатлардагина бажарилади, холос. Бугун юртимиз ушбу мамлакатлар қаторидан жой олди.\nТрансплантация жарроҳлиги замонавий тиббиётнинг истиқболли йўналишларидан бири. Президентимиз Шавкат Мирзиёев ушбу соҳа ривожига давлат даражасида эътибор қаратиб келаётгани ҳам унинг нақадар муҳимлигини исботлайди”.\nУшбу жарроҳлик амалиёти Ўзбекистонда Соғлиқни сақлаш соҳасидаги муҳим ўзгаришлар билан белгиланади.\nРеспублика Соғлиқни сақлаш тизимида бундай янгича амалиётларнинг мувафаққиятли кечиши аҳоли учун, аввало, иқтисодий енгиллик бўлади. Бу эса Республикада инсон омилининг олий қадриятлигини белгилайди. Ҳаёт Дадахўжаев ўз укасига том маънода ҳаёт бахш эта олди. Келгусида бу йўналишдаги ишларнинг давомий бўлишига ишонамиз.\nТеглар:жигар Феруз Назиров Соғлиқни сақлаш вазирлиги Убайдулла Дадахўжаев Ҳаёт Дадахўжаев\nТошкент – Нью-Йорк – Тошкент йўналишида авиақатновлар ҳафтасига уч марта амалга оширилади\n17:46, 06.02.2019 2 936\n10:46, 05.02.2019 2 049\nТошкентда 100 миллион евролик кўп тармоқли немис клиникаси барпо қилинади\n11:52, 16.01.2019 1 437\n16:09, 04.01.2019 3 507\n15:12, 22.12.2018 1 431


Рамзан Қодиров ўз танқидчиларидан қасос олишини айтиб, яна таҳдид қилди\n18 январ 2022, Тошкент вақти: 18:32\nМагомед Даудов (ўнгда) президент Рамзан Қодиров билан ёнма-ён.\nЧечен мулозимлари ижтимоий тармоқлардаги саҳифаларида республика раҳбари Рамзан Қодиров “номаъқул сўзлар” учун ўч олишни ваъда қилгани акс этган қисқа видеороликларни эълон қилишди.\nБу ҳақда Кавказ.Реалии хабар бермоқда.\nЖумладан, Чечен парламенти раиси Магомед Даудов Instagram саҳифасида ёйинлаган видеода, Қодиров ўз танқидчиларининг умри “жуда оз” қолганига онт ичади.\n“Аллоҳга қасамки, шаънимизга номаъқул сўз айтувчилар, гарчи бу дунё остин-устун бўлиб кетса ҳам, биз уларнинг олдига етиб боргунча яшаб турадилар холос”, дейди Қодиров.\nУ, шунингдек, қасос олмасдан ўлиб кетишдан қўрқишини айтади ва “агар авлодларим қасос ололмасалар, уларни кечирмайман”, дейди.\nШунингдек, видеоролик тагидаги изоҳда Магомед Даудов ҳам, ҳар бир киши айтган гапига жавоб бериши кераклигини ёзади.\n“Ҳақиқий чечен ўз шарафи ва номусига тил теккизган одамдан жавоб талаб қилади. Бу одат қадимдан бўлган ва, токи халқимизнинг муносиб ва жасур ўғиллари бор экан, бундан кейин ҳам бўлажак”, дейди чечен парламенти раҳбари.\nҚодиров қасос хусусида гапирган йиғилиш чечен телевидениеси орқали узатилган ва Instagram тармоғида ҳам эълон қилинган эди, аммо бир суткадан сўнг видео ўчирилди.\nУшбу йиғилишдан сўнг бир неча чечен блогери Чеченистонда яшаётган қариндошлари ўғирланганини маълум қилди.\nАввалроқ мухолифатчи блогер Тумсо Абдураҳмоновнинг Чеченистондаги қариндошлари ўғирлаб кетилгани ҳақида хабар қилинган эди. Блогерга кўра, ўғирланган қариндошларига олдинроқ "Тумсони тийиб қўйиш" талаби қўйилган, акс ҳолда уларга қонли интиқом билан таҳдид қилинган.\nЧеченларнинг “Вайфонд” ҳуқуқбонлик уюшмаси ўз муассиси Мансур Садуллаевнинг қариндошлари ўғирланганини билдирди.\nГерманияда яшаб турган чечен мухолифатчи блогери Минкаил Мализаев видеомурожаат билан чиқиб, унда Чеченистонда қолган қариндошлари ўғирлаб кетилиб қийноққа солинаётганини ва жинсий зўрланаётганини маълум қилди.


36945 Ўқиш режими + -\nИсломий оила ҳаётининг расмий котибаси: Ҳазрати Оиша\nҲазрати Оиша онамиз Пайғамбар соллаллоҳу алайҳи васаллам хонадонининг расмий котибасидирлар. Шу боис ҳам қилган баёнотлари аввало барча хонадонларнинг муаллималари бўлмиш Ислом аёлларига тегишлидир.\nИнсонлар эркаклар уйда аёлларининг ишдаги каби бошлиқлари эмас, жуфтлари эканлигини Оиша онамизнинг Расулуллоҳ соллаллоҳу алайҳи васалламнинг уйдаги муносабатларига доир айтган сўзларидан билишди. У айтган сари мўминлар ўз уйларини ҳарбий қароргоҳлар эмас, муҳаббат қароргоҳлари эканлигини тушуниб етдилар. “Сизларнинг яхшиларингиз аҳлига яхшилик қилганингиздир ва мен эса аҳлимга яхшилик қилувчироқман” , деб марҳамат қилган зотнинг уйида қандай бўлганларини ва бунга қандай амал қилганларини яна Оиша онамиздан ўргандик. Эркакнинг аёл устида ҳақлари бўлгани сингари, аёлнинг ҳам эркак устида ҳақлари мавжудлигини, буларни муҳаббат асосида қандай адо қилинишини уммат энг кўп Оиша онамиздан эшитиб ўрганди.\nОиша онамиз ҳам бир инсон эдилар\nОиша онамиз инсон ҳам эдилар. Сиқилган вақтлари ҳам бўларди. Бир куни Абу Бакр розияллоҳу анҳу хонаи саодатга кирдилар. Қизларининг Расулуллоҳ соллаллоҳу алайҳи васалламга баланд овозда гапираётганини эшитиб хафа бўлдилар. “Эй Фалончининг қизи! Сен Расулуллоҳ соллаллоҳу алайҳи васалламга овозингни баланд қиляпсан!” деб уларга тарсаки туширмоқчи бўладилар. Шу вазиятда Расули акрам соллаллоҳу алайҳи васаллам Абу Бакрга қаршилик қилишга, тўхтатиб қолишга уриндилар. Абу Бакр жаҳл билан уйдан чиққанларида, Расулуллоҳ соллаллоҳу алайҳи васаллам Оиша онамизга қараб: “Одамнинг қўлидан сени олиб қолганимга нима дейсан?”  деб, кўнгилларини олганлар.\nКўз ёши билан ўқилган намоз\nРасулуллоҳ соллаллоҳу алайҳи васаллам нимани қандай қилган бўлсалар, Оиша онамиз ҳам ҳаётлари давомида шуларга содиқ бўлдилар. Хонаи саодатда Расулуллоҳ соллаллоҳу алайҳи васаллам улардан рухсат олиб намозга туришларидан, кўзларидан оққан ёш то Билол Ҳабаший келиб, уларни намозга чақиргунига қадар давом этганини кўрган  Оиша онамиз намозларини Набавий хушуъ билан адо қилишга қаттиқ эътибор берардилар.\nОиша онамиз Пайғамбаримиз соллаллоҳу алайҳи васалламнинг вафотларидан кейин уйларини масжидга айлантирдилар. Ҳам кечалари, ҳам кундузларида узун қиёмларда Роббининг ҳузурида туриб ибодат қилардилар. Намозларига гувоҳ бўлган Қосим ибн Абдурраҳмон шуларни айтади: “Эрталаб уйдан чиққанимда, аввало, холам Оишанинг уйига учрар, унга салом берардим. Кунларнинг бирида борсам, Ҳазрати Оиша қиёмда туриб тасбеҳ айтаётган эди, “Бас, Аллоҳ бизга марҳамат қилди ва бизни дўзах азобидан сақлади”  оятини ўқир, дуо қилар, йиғлар ва оятни такрор ўқирди. Оёқда туришдан чарчагунимча туриб, уни кутдим. Кейин бир эҳтиёжим билан бозорга бордим. Кейин уйга қайтдим. Холам ҳамон шу тарзда намозларини ўқир ва йиғларди”. \nОиша онамизнинг Аллоҳ таолога хушуъ ила, батамом таслимият билан адо қилган намозларида жойнамозлари кўз ёшидан хўл бўлиб кетарди.\n Термизий, “Маноқиб”, 85-бет.\n Абу Довуд, 4999-ҳадис.\n Ибн Ҳиббон, Абу Хотим Муҳаммад ибн Аҳмад ат-Тамимий, “Саҳиҳи Ибни Ҳиббон”, 620-ҳадис, “Муассасатур Рисала”, Байрут, 1993.\n Тур сураси, 52-бет.\n Ибн Ражаб Ҳанбалий, Зайнуддин Абдурраҳмон ибн Аҳмад, “Фатҳул-Борий”, IV жуз, 247-бет, “Дар Ибнул Жавзий”, Саудия Арабистони, 1422.\nҲузур-ҳаловат маскани қандай барпо этилади?\n16:08 / 05.10.2020 2091\nМағлубларга зулм қилиш йўқИслом ҳар нарсада ўлчовли бўлишга ва барчага адолат билан муомала қилишга буюради. Қонун олдида барчани бирдек кўради. Даъвогарнинг давоми...\n23:26 / 11.05.2021 4330\n21:00 / 27.06.2020 3528\nАёлингизни ерга урманг. Зеро, унга қаратилган ҳар қандай ҳақорат унинг қалби ва ақлида ўрнашиб қолади. Хотинингиз тили билан кечирсада қалби билан ҳеч қачон давоми...\n12:00 / 09 март 4879


Оқ уй генерал Сулаймонийнинг бартараф этилиши сабабини тушунтирди\nАҚШ президентининг миллий хавфсизлик бўйича маслаҳатчиси Роберт О’Брайен Ислом инқилоби соқчилари корпуси генерали Қосим Сулаймонийнинг ўлдирилиши сабабини тушунтирди.\nГенерал 3 январда Бағдод аэропорти яқинида АҚШ ҳарбийлари зарбаси вақтида ўлдирилган. Сулаймонийни бартараф этиш амалиёти шахсан АҚШ президенти Дональд Трамп буйруғи билан амалга оширилган.\nО’Брайен Сулаймонийнинг ўлдирилишини “ўз-ўзини ҳимоя қилиш” деб атаган ва зарба аввалдан режалаштирилганини маълум қилган. Унинг таъкидлашича, бу қон тўкилишлар ва қотилликлар олдини олиш учун муҳим бўлган.\n“Бизда бўлган ва биз ишончли деб ҳисоблаган маълумот Сулаймоний ва у билан тил бириктирганлар яқин кунларда кўплаб америкалик дипломатлар ва ҳарбийларни ўлдиришга тайёрланаётганига ишора қилган”, деб айтган О’Брайен Fox News телеканалига берган интервьюсида.\nАҚШ вакилининг таъкидлашича, АҚШ президентининг энг устувор вазифаси америкаликлар хавфсизлигини таъминлаш ҳисобланади ва шу сабабли президент “ушбу муваффақиятли амалиётни ўтказишга рухсат берган”.


САДОҚАТ ВА МАРДЛИК ТИМСОЛИ - Ўзбекистон овози газетаси\n12 январь – «Ватанга қасамёд» монументи очилган кун\nМустақиллик йилларида Президентимиз, Қуролли Кучлар Олий Бош Қўмондони Ислом Каримов раҳнамолигида мамлакатимиз мудофаа тизимида кенг кўламли ислоҳотлар амалга оширилди. Натижада тезкор ва ихчам, замонавий қурол-яроғ ва техника билан таъминланган миллий армиямиз шаклланди.\nБугун ҳарбий хизмат нафақат бурч, балки садоқат, матонат ва жасорат мактаби, миллий армиямиз эса мамлакатимиз ҳудудий яхлитлиги ва халқимиз осойишталигининг ишончли кафолатидир.\nПрезидентимиз Ислом Каримов ғояси ва ташаббуси билан Тошкент шаҳрида барпо этилган «Ватанга қасамёд» монументи эл-юртимизнинг Ватан ҳимоячиларига чуқур ҳурмат-эҳтироми, муҳаббатининг ифодасидир. Бу гўзал мажмуада аскар давлатимиз байроғини кўзига суртиб, Ватан ҳимояси учун доимо тайёрлигини билдириб, тиз чўкиб қасамёд қилаётир. Унинг елкаси узра мард ва жасур ўғлонни бағрида авайлаб ўстирган Ватан тимсоли — мунис ва мўътабар она ҳарбий хизматга отланган фарзандини дуо қилиб, унга оқ йўл тиламоқда.\nБиз орият ва ғурурни ҳамма нарсадан устун қўядиган, лафзи ҳалолликни шараф деб биладиган, бир сўзли халқмиз. Шундай экан, фарзандларимиз — Ватан ҳимоячиларининг қасамёд қабул қилиш маросими шунчаки расмий тадбир эмас. Бу асл ўғлонларимиз, мард ва жасур йигитларнинг ўз халқига, Ватанига, Президентига, ота-онасига бераётган ваъдаси, лафзидир.\n— Давлатимиз раҳбари ташаббуси билан 2012 йилда «Ўзбекистон Республикасининг ташқи сиёсий фаолияти концепциясини тасдиқлаш тўғрисида»ги қонун қабул қилинди, — дейди Олий Мажлис Қонунчилик палатасининг Мудофаа ва хавфсизлик масалалари қўмитаси аъзоси Комила Каромова. — Бу мамлакатимизнинг узоқ йилларга мўлжалланган ташқи сиёсат стратегиясини белгилаб берувчи муҳим сиёсий ҳужжатдир. Унга кўра, Ўзбекистон тинчликсевар сиёсат олиб боради: ҳеч қандай ҳарбий блокка қўшилмайди, ўз ҳудудида чет давлатлар ҳарбий базаларини жойлаштирмайди, мамлакатимиз ҳарбий хизматчиларининг чет эллардаги ҳарбий операцияларда иштирок этишига йўл қўйилмайди.\n— «Ватанга қасамёд» монументи пойига гул қўяр эканмиз, бизда ҳам ҳайкалда тасвирланган жасур аскардай юрт ҳимоячиси бўлиш истаги пайдо бўлди, — дейди пойтахтимизнинг Сергели туманидаги 277-умумтаълим мактаби ўқувчиси Шоҳрух Маҳмудов. — Келгусида жонажон Ватанимиз корига ярайдиган, жисмонан ва маънан баркамол инсон бўлишга ваъда берамиз.\n«Ватанга қасамёд» монументи ёшларимизни она юртга меҳр-муҳаббат, садоқат, мардлик ва жасорат руҳида тарбиялашда муҳим аҳамият касб этмоқда. Зеро, Ватанни кўз қорачиғидек асраш, уни ҳимоя қилиш мамлакатимизда яшаётган ҳар бир фуқаронинг муқаддас ва шарафли бурчидир.


Тожикистон: бу хосиятли янгиликми ёки хавотирли? | Azon.uz - Ахборот-таҳлилий портал\nТожикистон: бу хосиятли янгиликми ёки хавотирли?\n5772 12:09 04.06.2021\n«Asia-Plus» нашрининг Тожикистон мудофаа вазирлиги манбасига таяниб ёзишича, энди бўлажак тожик зобитлари Ўзбекистон ҳарбий олийгоҳларида ўқишлари мумкин.\nБунга, албатта, кейинги йилларда Ўзбекистоннинг қўшнилар учун очилганини сабаб қилиб кўрсатиш мумкин. Чунки иқтисодий ва гуманитар соҳаларда илиқлашган муносабатлар аста-секин жиддий ва ўта сиёсий жабҳаларга ҳам таъсир қила бошлагандай.\nМоҳиятан қараганда, расмий Тошкент ўша совет Марказий Осиёси пайтида ҳам коммунистлар империясининг муҳим ҳарбий контингенти жой олган (Туркво) бўлаги бўлган.\nБугун ҳарбий соҳада ўтмиш амалиёти, тажриба ва замонавий армия сир-асрорлари қоришиб кетган. Чунки ўзбек армияси мустақиллик йилларида изчил модернизация қилинди ва шу боис куч-қудрати, салоҳияти жиҳатдан МДҲ давлатлари орасида юқори ўринлардан биринги эгаллайди.\nТожик томони бу келишувга қўл урганининг бир яхши томони шундаки, улар чегараларимизни ўз салоҳиятимиз ва кучимизга таяниб қўриқлай оламиз, деган тўғри қарорга келаётгандай...\nБу қудратли ўйинчи давлатларнинг минглаб аскарлари "хавфсизликни таъминлаш" баҳонасида бурнимиз тагида юрган ҳозирги пайтда жуда муҳим янгилик.\nМаълумотларга кўра, бугунгача қўшниларимиз Тожикистон ва Қирғизистонда рус ҳарбийлари қўним топиб турибди. Бироқ бу сафга кейинги йилларда Хитойнинг қўшилиб олиш хавфи борлиги ҳам кўп иддао қилинмоқда.\nАйни дамда Россия Коллектив хавфсизлик шартномаси ташкилоти (КХШТ) ҳамда Қирғизистон ва Тожикистон билан ҳарбий базалар тўғрисидаги икки томонлама келишувлар доирасида ҳарбий ҳозирлигини сақлаб қолаётган бўлса, Хитойнинг минтақадаги ҳарбий шайлиги, асосан, ШҲТ доирасида, масалан, кўп томонлама ҳамкорлик кўринишида зуҳур бўлмоқда.\nБироқ сўнгги пайтларда Пекин сиёсати ўзгара бошлади ва бу Хитой билан Россия муносабатларида “бошоғориқ”қа айланиши мумкин.\nСўнгги пайтларда ахборот воситалари Хитойнинг Тожикистонда тобора ортиб бораётган ҳарбий ҳозирлиги ҳақида ёзмоқда, аммо Хитой ҳукумати буни доимий тарзда инкор этиб келмоқда.\n“The Wall Street Journal”нинг ёзишича, хитойлик чегарачилар коридорнинг чегара постларида тожик ҳамкасблари ўрнини эгаллаган. “The Economist”га кўра, Хитой Тожикистонга қўшинларини жойлаштирмоқда ва Россия иштирокисиз у ерда ҳарбий машқлар ўтказяпти.\nХитой Тожикистон билан бирга 2016 йилда ҳарбий машқлар ўтказганини ҳамда чегаралар масаласида Хитой, Покистон, Афғонистон ва Тожикистон тўрт томонлама битим имзолаганини расман эълон қилган эди.\nАлбатта, минтақамизнинг эркин ва озод ривожланишига қудратли актор давлатларнинг бундай сиёсий-иқтисодий, ҳарбий-мафкуравий "босим"лари йўл бермайди. Буни, назаримда, ҳамма тушуниб турибди.\nЭнди қўшнилар "сен зўрми-мен зўр" қабилидаги қутқуларга учмасдан, бир-бири билан зимдан талашмасдан, бирлашиш сари қадам қўйсалар, ўйлаймизки, бу минтақамизнинг тарихий ютуғи бўларди!\nТожикистон ҳарбий Мудофаа вазирлиги Махсус Ўзбекистон\nЎзбекистон — Тожикистон муносабатлари дунё нигоҳида\n905 11:45 11.06.2021\nШавкат Мирзиёев Тожикистон Президенти томонидан тантанали кутиб олинди\n545 11:55 10.06.2021\nСамарқандда Тожикистон томонидан мактаб қуриб берилди\n422 10:55 10.06.2021\n279 09:46 10.06.2021\nЎзбекистон ва Тожикистон биргаликда автомобиль ишлаб чиқаради\n1090 16:20 09.06.2021\nЎзбекистон ва Тожикистон: келиб-кетиш янада осонлашади\n1047 06:55 09.06.2021


“КИТОБХОНЛИК ҲАФТАЛИГИ” БОШЛАНДИ – Farg`ona haqiqati\nАҳмад Фарғоний номидаги вилоят ахборот-кутубхона марказида кенг кўламдаги ҳафталикнинг очилиш маросимида сўзга чиққан вилоят ҳокимининг ўринбосари Файзулло Қосимов маънавий-маърифий тадбирнинг аҳамияти ҳақида тўхталиб ўтди. Бу йил вилоятда иккинчи бор ўтказилаётган ҳафталик ҳам шак-лан, ҳам мазмунан ўзига хослик касб этаётганини таъкидлади. “Ёш китобхон” танлови ғолиблари Шарофатхон Исмоилова ва Муҳаммадфозил Исмоиловнинг ютуқлари вилоятимизда китобхонликка қаратилаётган юксак эътиборнинг самараси эканлиги қайд этилди.\nТадбирда Эркин Воҳидов номидаги ижод мактаби ўқувчиларининг саҳна кўриниши, Фарғона ихтисослаштирилган санъат мактаби ижодий жамоаси ва ёш ижрочиларнинг чиқишлари, китоблар кўргазмаси ташкил этилди.\nҲафталик доирасида жойларда Ўзбекистон Республикаси Прези-\nдентининг “Янги Ўзбекистон тарақ-қиёт стратегияси” номли асари кенг тарғиб қилинади, I Фарғона китоб фестивали бўлиб ўтади. Шунингдек, китоб ярмаркалари, янги китоблар тақдимоти, таниқли ёзувчилар, шоирлар билан адабий учрашувлар, ижодий мулоқотлар, Зулфия номидаги давлат мукофоти совриндорлари иштирокида мушоиралар ташкил этиш режалаштирилган. ёш ижодкорлар ўртасида энг яхши асар, энг яхши китобхонлик бўйича кўрик-танловлар ўтказилади.


Чеченистон раҳбари Рамзан Қодиров Туркия Россиянинг Су-24 самолётини уриб туширгани учун узоқ афсусланади, деб айтиб ўтди. Бу ҳақда «РИА Новости» хабар бермоқда.\n24 ноябрь, сешанба куни Россиянинг Су-24 самолёти Сурияда авиаҳалокатга учради. Россия президенти Владимир Путин самолёт Туркиянинг F-16 самолёти томонидан уриб туширилганини ва у Туркия чегарасидан 4 км узоқликда қулаганини маълум қилди.\n«Туркия бу хатти-ҳаракатидан ҳали узоқ афсусланишига ҳеч қандай шубҳам йўқ. Дўстлик ва ҳамкорлик ҳақида доимий гапириб келганлар бундай йўл тутмайди!», — деб ўз Instagram’даги саҳифасида ёзган Қодиров.


Ошуро куни ҳақидаги саҳиҳ бўлмаган ҳадислар » Тавҳид\nОшуро куни ҳақидаги саҳиҳ бўлмаган ҳадислар\n1,707 марта ўқилган\nОшуро куни фазилатига оид саҳиҳ бўлмаган ҳадислар:\nАбдуллоҳ ибн Аббос розияллоҳу анҳудан ривоят қилинади, гўёки Расулуллоҳ соллаллоҳу алайҳи васаллам айтган эканлар:\n«Кимки Ошуро куни рўза тутса, Аллоҳ ўзига қилинган, рўза ва намозлардан иборат бўлган, етмиш йиллик ибодатни китобот қилади. Кимки Ошуро куни рўза тутса, ўн минг фариштанинг ажри берилади. Кимки Ошуро куни рўза тутса, ҳаж ва умра қилганнинг ажри берилади. Кимки Ошуро куни рўза тутса, етти осмон ва ундаги барча фаришталар ажри берилади. Кимки Ошуро куни мўминга ифторлик қилиб берса, бутун Муҳаммад соллаллоҳу алайҳи васаллам умматига ифторлик қилиб бергандек бўлади. Кимки Ошуро куни оч кишининг қорнини тўйдирса, Муҳаммад соллаллоҳу алайҳи васаллам умматининг барча мискинларига, қоринларини тўйдириб, ифторлик қилиб бергандек бўлади. Кимки Ошуро куни етимни бошини силаса, бошидаги сочларининг ададича жаннатдаги мартабаси юксалади».\nУмар деди: «Буюк ва меҳрибон Аллоҳ бизга Ошуро куни афзалликлар бердими?» Жавоб бердилар: «Ҳа! Аллоҳ Ошуро куни осмон, ер ва тоғларни яратди. Арш ва Курсийни яратди. Ошуро куни қаламни ва шамолни яратди. Ошуро куни Жаннатни яратди ва унга Одам алайҳиссаломни киритди. Ошуро куни Иброҳим туғилди, оловдан нажот топди ва Аллоҳ уни ҳақ йўлга Ошуро куни йўллади. Ошуро куни Аллоҳ Фиравнни ғарқ қилди. Ошуро куни Исо алайҳиссаломни (осмонга) юксалтирди. Ошуро куни Идрис алайҳиссаломни (осмонга) юксалтирди. Ошуро куни Аллоҳ азза ва жалла Айюбга шифо берди. Ошуро куни Исо алайҳиссалом туғилди ва бўйида (ҳомила) бўлди. Шунингдек Ошуро куни Одам алайҳиссалом Аллоҳга тавба қилди ва шу куни Аллоҳ азза ва жалла уни афв этди. Ошуро куни Сулаймонга салтанат берилди. Пайғамбар (соллаллоҳу алайҳи васаллам) Ошуро куни туғилган ва Аллоҳ азза ва жалланинг Аршига Ошуро куни юксалди. Қиёмат куни ҳам Ошуро куни бўлади!»\nИбн Ҳиббон «ал-Мажруҳийн» (1/324) да айтади: «Асоси бўлмаган, ёлғон ҳадис».\n«Кимки Ошуро куни рўза тутса, Аллоҳ ўзига қилинган, рўза ва намозлардан иборат бўлган, олтмиш йиллик ибодатни китобот қилади. Кимки Ошуро куни рўза тутса, ўн минг фариштанинг ажри берилади. Кимки Ошуро куни рўза тутса, мингта ҳаж ва умра қилганнинг ажри берилади. Кимки Ошуро куни рўза тутса, етти (қават) осмончалик ажр ёзилади. Кимки Ошуро куни мўминга ифторлик қилиб берса, бутун Муҳаммад соллаллоҳу алайҳи васаллам умматига ифторлик қилиб бергандек бўлади. Кимки Ошуро куни оч кишининг қорнини тўйдирса, Муҳаммад соллаллоҳу алайҳи васаллам умматининг барча мискинларига, қоринларини тўйдириб, ифторлик қилиб бергандек бўлади. Кимки Ошуро куни етимни бошини силаса, бошидаги сочларнинг ададича жаннатдаги мартабаси юксалади».\nУмар розияллоҳу анҳу деди: «Эй Расулуллоҳ (соллаллоҳу алайҳи васаллам), Аллоҳ азза ва жалла бизга Ошуро куни афзалликлар бердими?» Жавоб бердилар: «Ҳа! Аллоҳ Ошуро куни осмон ва ерларни яратди. Ошуро куни Арш ва Курсийни яратди. Ошуро куни тоғ ва юлдузларни яратди. Ошуро куни қалам ва лавҳул маҳфузни яратди. Ошуро куни Жаброил алайҳиссалом ва фаришталарини яратди. Ошуро куни Одам алайҳиссалом ва Ҳаввони яратди. Ошуро куни Жаннатни яратди ва унга Одам алайҳиссаломни киритди. Ошуро куни Раҳмоннинг ҳалили Иброҳим туғилди, оловдан нажот топди ва Аллоҳ уни ҳақ йўлга Ошуро куни йўллади. Ошуро куни Аллоҳ Фиравнни ғарқ қилди. Ошуро куни Идрис алайҳиссаломни (осмонга) юксалтирди. Ошуро куни Аллоҳ Айюбга шифо берди. Ошуро куни Исо ибн Марям алайҳиссаломни (осмонга) юксалтирди ва шу куни туғилди. Ошуро куни Аллоҳ Одам алайҳиссаломнинг тавбасини қабул қилди. Ошуро куни Довуд алайҳиссаломнинг гуноҳини кечирди. Ошуро куни Сулаймонга салтанат берилди. Пайғамбар (соллаллоҳу алайҳи васаллам) Ошуро куни туғилган ва Аллоҳ азза ва жалланинг Аршига Ошуро куни юксалди. Қиёмат куни ҳам Ошуро куни бўлади!»\nБайҳақий «Фазаил ал-Авкат» (№ 105) да айтади: «Мункар ҳадис. Кўпгина заиф иснодли. Шунингдек, ҳадис матнида рост бўлиши мумкин бўлмаган нарсалар мавжуд».\nШайх Али Ҳасан Ҳалабий (Шайх Албоний раҳимаҳуллоҳнинг шогирди) ўзларининг «Ашуро байна ҳидая ас-Сунна ал-Ғоро ва золала ал-бидъа аш-шанъа» китобларида шу каби ўттизга яқин ҳадисни келтирганларидан кейин дедилар: «Шу ва бошқа шунга ўхшаш барча ҳадислар саҳиҳ эмас ва Пайғамбар соллаллоҳу алайҳи васалламдан ворид бўлмаган. Бу ҳақда Шайхулислом Ибн Таймийя «Минҳаж ас-Сунна ан-Набавийя» (7/39) да айтадилар: «Бу ривоятларнинг барчаси Расулуллоҳ соллаллоҳу алайҳи васаллам номларидан айтилган бўҳтондир. Ошуро хусусида фақат ўша куни рўза тутишнинг фазли айтилган холос»».\nАбу Ҳурайра розияллоҳу анҳудан ривоят қилинади, гўёки Расулуллоҳ соллаллоҳу алайҳи васаллам айтган эканлар:\n«Дарҳақиқат, Аллоҳ азза ва жалла Бани Исроилга йилда бир кун, Ошуро кунида рўза тутишни мажбурий қилди. Бу Муҳаррам ойининг ўнинчи кунидир. Шундай экан сизлар ҳам шу кунда рўза тутинглар ва оилангизга кенгчилик туғдиринглар. Кимки Ошуро кунида аҳли оиласига кенгчилик туғдирса, Аллоҳ у кишига йил бўйи кенгчилик қилади. Ушбу кунда рўза тутинглар, чунки айни шу кунда Аллоҳ Одамнинг тавбасини қабул қилган. Бу кун, Аллоҳ Идрисни юқори мартабага кўтарган кундир. Бу кун, У (Аллоҳ) Иброҳимга оловдан нажот берган кундир. Бу кун, Аллоҳ Нуҳни кемасидан чиқарган кундир. Бу кун, Мусога Таврот нозил бўлган кундир. Бу кунда Аллоҳ Исмоилни қурбон қилинишидан эваз орқали қутқариб қолган. Бу кун, Аллоҳ Юсуфни қамоқдан чиқарган кундир. Бу кун, Аллоҳ Яъқубга кўриш қобилиятини қайтарган кундир. Бу кун, Аллоҳ Айюбни имтиҳондан халос қилган кундар. Бу кун, Аллоҳ Юнусни балиқнинг қорнидан чиқарган кундир. Бу кун, Аллоҳ Бани Исроил учун денгизни иккига бўлган кундир. Бу кун, Аллоҳ Муҳаммадни (соллаллоҳу алайҳи васаллам) аввлгию охирги гуноҳларини кечган кундир. Бу кун, Аллоҳ таоло Юнус қавмига тавбасини нозил қилган кундир. Кимки бу кунда рўза тутса, (бу рўза) унинг қирқ йиллик умрига каффорат бўлади. Бу дунёдаги Аллоҳ яратган кунларнинг аввалгиси, Ошуро куни бўлган. Аллоҳ ерга ёмғирни ёғдирган илк кун, Ошуро куни бўлган. Ошуро кунида илк раҳмат нозил бўлган. Кимки Ошуро куни рўза тутса, абадий рўза тутгандек бўлади. Бу пайғамбарлар рўзасидир. Кимки Ошуро куни бедор бўлган бўлса, Аллоҳ таолга етти қават осмондаги барча махлуқотларнинг қилган ибодатидек ибодат қилибди. Кимки тўрт ракаат намоз ўқиб, унинг ҳар бир ракаатида «Алҳамду» (Фотиҳа сураси)ни бир марта ва «Қул ҳуваллоҳу аҳад» (Ихлос сураси)ни эллик марта ўқиса, Аллоҳ таоло унинг эллик йил аввалги ва эллик йил кейинги гуноҳларини кечиради. Унга Жаннатда нурдан бўлган мингта қаср қуради. Бу кунда бирор кимсани, гарчи бир ҳўплам сув билан бўлсада, меҳмон қилганнинг мисоли, ҳаттоки бир лаҳза Аллоҳ таолога осий бўлмаган кимса кабидир. Кимки Ошуро куни Аҳли байтдан бўлган мискинни таомлантирса, Сиротни чақмоқ тезлигида кесиб ўтади. Ошуро куни садақа берганнинг мисоли, тиланчини ҳеч қачон қайтармаган инсон кабидир. Кимки Ошуро куни ғусл қилса, ўлимидан аввалги касалликдан бошқа касалликка йўлиқмайди. Ошуро куни кўзига сурма қўйганнинг кўзи йил бўйи касалликка йўлиқмайди. (Бу кунда) етимни бошини силаганнинг мисоли, Одамнинг барча етим фарзандларига нисбатан диёнатли бўлган кабидир. Ошуро куни рўза тутган кимсага йил бўйи, барча рўза ва намозлар билан ибодат қилгани ёзилади. Кимки Ошуро куни рўза тутса, мингта ҳаж ва умра қилганнинг ажри берилади. Кимки Ошуро куни рўза тутса, мингта шаҳиднинг ажри берилади. Кимки Ошуро куни рўза тутса, етти қават осмонда яшовчи барчанинг ажричалик ажр ёзилади. Бу кунда Аллоҳ осмон, ер, тоғ ва денгизларни яратди. Ошуро куни Аршни яратди. Ошуро куни Исони (осмонга) юксалтирди. Ошуро куни қаламни яратди. Ошуро куни Лавҳни яратди. Ошуро куни касални зиёрат қилганнинг мисоли, Одамнинг барча зурриётини зиёрат қилгани кабидир».\nИбн ал-Жавзий «Мавзуъот ибн ал-Жавзий» (2/568) да айтади: «Ҳеч бир ақли бор инсон ушбу ҳадиснинг тўқима эканлигида шубҳа қилмайди».\nАлбоний бу ҳадис ҳақида шундай дейдилар: «Бу ҳадиснинг барча ривоят йўллари заиф бўлиб, баъзиларининг заифлиги баъзиларидан баттарроқдир» («Заифут-тарғиб ват-тарҳиб», 1-жилд, 313-саҳифа).\nОшуро кунида ўқиладиган хос намозлар ҳақидаги саҳиҳ бўлмаган ҳадислар:\n«Кимки якшанба тунида тўрт ракаат намозни адо этса, ҳар бир ракаатида «Фотиҳа»ни бир марта ва «Қул ҳуваллоҳу аҳад»ни эллик марта ўқиса, унга …»\nШавконий «Фавоид ал-Мажмуъа» (№ 45) да айтади: «Мавзу (тўқима) ҳадис».\n«Кимки Арафа куни пешин ва аср намозлари орасида тўрт ракаат намоз ўқиса, ҳар бир ракаатида «Фотиҳа»ни бир марта ва «Қул ҳуваллоҳу аҳад»ни эллик марта ўқиса, Аллоҳ унга мингта бир минг солиҳ амални китобот қилади!»\nШавконий «Фавоид ал-Мажмуъа» (№ 53) да айтади: «Мавзу (тўқима) ҳадис».\n«Кимки «Қул ҳуваллоҳу аҳад»ни эллик марта ўқиса, эллик йиллик гуноҳлари кечирилади».\nШавконий «Фатҳ ал-Қодийр» (5/749) да айтади: «Ҳадиснинг исноди заифдир».\n/ Кутубхона / Ҳадис / Ошуро куни ҳақидаги саҳиҳ бўлмаган ҳадислар


Ҳамза Ҳакимзода Ниёзий. Букунги қадрлик кунлар (1917) | www.ziyouz.uz\nБош саҳифа МатбуотЖадид матбуотиҲамза Ҳакимзода Ниёзий. Букунги қадрлик кунлар (1917)\nҲамза Ҳакимзода Ниёзий. Букунги қадрлик кунлар (1917)\nЧоп этилган 13.02.2016 13.02.2019 МуаллифZiyouz.uz\n«Ҳуррият» журнали ҳамма муслим ва муслима ва ҳамма аҳли ватанларнинг бу кунги бир абадий озодлик бирла табрик этадур. Жумламизга муборак бўлсун! Ҳамда 300 йилдан бери бир томчиси миллиард сўмларга топулмас қонларнинг дарё-дарёлари билан бу кунгина бошга солуб турган «Ҳуррият, мусовот, адолат» маънавий зиёларидин бебаҳра ва беком қолмасликни такрор тавсия этадур!\nЯшасун янги давлат!\nБукун бахт фалакиндан чиқмиш ҳақиқат қуёши мусовот, адолат каби энг соф зиёлари воситаси била энг қоронғуда йўқолгон игна каби нозик ва муҳум мақсадларимизи ҳам ялтуратуб кўрсатмакдадур. Мана, букун ҳақиқат, ҳуррият воситаси била эски хоин ва золим, мустабид ҳукуматни 50 йилдан бери бўйин, қўл ва оёғимизга сезимсиз солуб келган умрлик оғур занжирларин кўзга кўрсатуб ечди, халос қилди. Букун ҳақиқат, мусовот воситаси била, бир тараф, золим амалдорлар, иккинчи тарафдан, раҳмсиз, шафқатсиз талончилар темир тирноғи остида пўстлари бутун сидирилуб, юраклари эзилуб, чўкуб хонумонларидан ажраб келуб турган мазлум, ноҳақ фақиру бечора, етим, ғарибларнинг бургутлар панжаи маргидан раҳо қилди.\nФақиру бечоралик оғуси била хаста бўлган овозлари мусовот шифоси била тузатилди, чиқарилди. Демак, шоҳу гадони довуш ва ҳуқуқлари бамувофиқ оёт ва ҳадис баробар бўлди. Ва ҳар ким ўзига ҳур бўлди. Яхши, ёмон, содиқ, хоин, роҳим, золим, жобир ва одилни ажратуб, ихтиёрларини каттаю кичик, шоҳу гадо, эру хотунларни ўз-ўзлариға топшурди. Букун ҳақиқат, адолат воситаси била аввали 30, охири 10 йилдан бери «Оҳ, ҳақиқат қайси кун бўлурки, бизни бошимиздаги золим ва хоин эски ҳукуматнинг баҳри истибдодиндаги гирдоби балодан халос этуб, ҳуррият, мусовот, адолат канорига чиқорурсан, халқимиздан миссионерларнинг маънавий қармоқларин саломат жудо қилурсанки, хоин чўпонларга топшурилуб биёбони жаҳолатга ҳайдалган мазлум элу халқимизи озод қилурга етушурмиз, кўзларин очурмиз, уйғотурмиз, бадназар, бадкирдорларнинг дин ва миллатимизга солган тешук раҳналарин ошкора қичқуруб айтурмиз…», деб дин ва миллати учун тунин, кунин қойғуруб юрганда, баравж ватаннинг чин ўғуллари дин ва миллатнинг маънавий ходимлари бўлган ёшларимизга, алҳамдулиллоҳ сум алҳамдулиллоҳ, букунги қадрлик кунлар етушди. Букун ҳақиқат улуғ хизматга кенг бир майдон очди. Букун ҳақиқат ҳақиқий миллатпарастларнинг майдонига чоқурмакдадур. Ким ҳақиқатпараст, ким миллатин суювчи ким иннамо ал мўминина ихвату ҳу ояйи каримаси мазмунича, ўз халқини бир кўзда кўрувчи, ким жамоат хизматига жон ва молин фидо этувчи, айтилсун, бу майдони ҳақиқатга кирсун, бу мункирлик хизматига. Букун қандай кун? Букун энг қадрлик, энг ғаниматлик кун! Букун Остроумов, Ильминский кабиларнинг тарбиясида яшаган ва анинг маслакига хизмат этувчи, ватандаги ўз орамиздан чиққон дин хоинларини хиёнатларин ҳақиқат майдонига отур. Ноҳақларни шарманда ва сарнигун қилур.\nҲой, биродарлар, кўзингизни очинг!\nВа огоҳ бўлинг! Қулоқ солинг! Букун майдони ҳақиқат миллат хизматига ходим чоқирур экан, қарангиз: ким югурур, ким сукут қилур? Фарқ этинг, тонинг, ажратинг, илм ила ажратолмасангиз, қилуб турган хизматларидан ажратинг. Букунги қадрлик кунларни қадрин ким билур? Миллатини ўзи жонидан ортуқ суйгон ва ўз халқи учун жисму жигари куйган, 30 йилдан бери золим сайёдларнинг ноҳақ тир ва ўқларига кўкракларин сипар қилуб келган баравж ёшларгина бу кунги қадрлик кунларни қадрин билур. Юқоридаги хитоблардан мақсад миллий бу хизматга ёшларнигина мустасно қилув эмас, бори ёшларимиз сўз кўтарувчан, қанча очуқ: айтсанг, ҳақиқатлиғин англар, тобора шавқлик ўлур.\nҲой, аҳли ватан, бу хизмат ҳаммага баробар, такрор айтмоқдамизки, букун хизмат куни экон. Ким миллатин суюр, ким динга хизмат қилмоқ истар? Ким тангрисин ризолиғин, ким руҳи пайғамбарин шод бўлурин истар, ким маҳшарда «Ислом миллатига на хизмат қилдинг?» деган хитобга сарнигун бўлмоқни, сукутда қолмовни истар экан, уламоми, бойми, гадоми, ёшми, қарими — келсун, бу хизматга отилсун. Масъулиятни ўзидан кўтарсун. Букун — тижорат куни эмас, букун — саёҳат куни эмас, букун — иш эмас, букун — ўқув ва ўқутув куни эмас, букун — ман катта, сан кичик, сан бой, ман бечора, биз уламою сиз авом, дейдурган кун эмас. Букун — иттифоқ ўрнига нифоқ, садоқат ўрнига адоват қиладурган кун эмас.\nЯна қичқириб айтурмиз, ҳой, биродарлар, букун — хизмат куни, букун — иззат, ҳурмат, даража ва мартаба талаб этув куни эмасдур. Онгласи куни! Букун — ҳар бир миллатин тонувчи, суювчи зотга белини устидан боғлаб, югуруб хизмат қиладурган кун. Букун — биз ўз вазифамиз бўлган бу диний хизматни адо қилмасак, икки дунёда масъулмиз, миллатлар орасида аввалғидан ҳам баттар хору зор, шармандаю шармисорбиз. Фидокор ёшлар! 700 минг халқимиз тарафиндан 20 минг халқ шаҳодати билан ҳануз жасади вужуд оламига кўчмаган миллиюн-миллиюн авлоди исломни келажакдаги ҳуқуқини тайин этувни ўз устингизга олдингизми? Бошқалар ҳам олди. Лекин сиз қараб турманг, ҳамон ўз вазифангизи адо этмоқға киришинг, ўз манфаатидан кечувчи сиз бўлуб кўрунмакдасиз, ҳамон давом этинг, эртаги товуқға олдануб, бу кунги тухумдан ҳам ўзингизи ва ҳам мустақбил авлодингизи маҳрум қилманг. «Хизмат—ўлмас мол» каби муқаддас боболаримизнинг гавҳардек қадрли ҳикматлик сўзлари ёдингизда бўлсун эди.\n«Ҳуррият» журнали, 1917 йил, 1-сон\n Остроумов, Ильминский — рус шарқшунос-миссионерлари. Н. П. Остроумов (1846—1930) «Туркистон вилоятининг газети»га муҳаррирлик қилган.\n Мустақбил (мустақбал) — келажак замон.\n Хутба тўғрисидаги изоҳ «Ҳуррият»нинг иккинчи номерига қолди (Муаллиф).\n← Аввалги Аввалги Ҳамза Ҳакимзода Ниёзий. Ийди қурбон (1914)\nКейинги → Кейинги: Ҳамза Ҳакимзода Ниёзий. Хутбадан мурод нима? (1917)


LG ғаройиб симсиз чангютгичларни тақдим этади\n17:37 / 04.01.2017\nSmart Inverter Motor (СБ) ва Axial Turbo Cyclone (СБ) чангни кучли тортиб олиш ҳамда ишлатишнинг ажойиб қулайлигини таъминлайди\nЛас-Вегас, 2017 йил 2 январь. – Лас-Вегасда келаси ҳафтадаги CES® 2017 кўргазмасида LG Electronics (LG) компанияси CordZero (СБ) чангюткичлар янги авлодинини тақдим этади. Улар янада янгиланган CordZero Handstick ва CordZero Canister моделлари билан тақдим этилган ҳамда фойдаланувчиларга LG AERO SCIENCE вакуумли технологиясини қўллаган ҳолда тозалаш ишларининг янги сифатини ҳис қилиш имконини беради.\nLG CordZero Handstick: Кучли тортиб олиш ва эргономик фойдаланиш\nЯнги CordZero Handstick ўзининг Smart Inverter Motor (СБ) узатмаси сабаб юқори даражадаги тортиб олиш кучини таъминлайди. У самолёт двигателидан 16 маротаба тезкор айланади ҳамда 3D турбовентиляторга кучли ҳаво оқимини яратиш имконини беради. 10 йиллик кафолатга эга бўлган Smart Inverter Motor юқори ишлаб чиқариш ва ихчам ҳажмда узоқ муддат фойдаланиш имконини бериб, қувватни чангюткич бошига Power Drive Nozzle (СБ) соплоси орқали етказиб беради. Бундан ташқари Smart Inverter Motor двигатели томонидан яратилувчи Axial Turbo Cyclone (СБ) кучли ҳаво оқимини ташкил қилиб, улар майда чанглардан анча самарали тозалайди. Чангюткичнинг яхшиланган 5-поғонали фильтрация тизими HEPA 13 фильтрини қўллайди. Бу тозалаш ишлари давомида пайдо бўладиган чангни кўпроқ йўқотиш имконини беради. Бундан ташқари, Dual PowerPack (СБ) иккита ечиладиган литий-ионли батареялар чангюткичга қувват олиш учун тўхтамай кўпроқ ишлаш имконини тақдим этади.\n2017 йилга мўлжаллаб эргономик яхшиланган LG Cord Zero Handstick телескопик тутқичга эга бўлиб, у баландликни бир маромда ушлаш ҳамда баланд шифтларнинг бурчакларига қадар етиб бориши мумкин. Чувалтиришга қарши технология сочлар ва уй ҳайвонларининг юнглари чўткага чалкашиб кетишидан сақлаб туради. Буларнинг барчаси деворга илинувчи қувватлаш ускунаси билан биргаликда уйни тозалаш ишларини енгиллаштиради.\nLG Cord Zero Canister: Уйни беташвиш ва кучли тозалаш\nЯнги Cord Zero Canister кўплаб янгиланган функциялар билан тақдим этилмоқда. Улар уйни тозалашда қулайлик яратиш мақсадида ишлаб чиқилган. Smart Inverter Motor ҳаво оқимини Axial Turbo Cyclone ёрдамида кучайтиради ва Power Pack (СБ) 72 Вт литий-ионли аккумулятор ёрдамида кучли тортиб олишни таъминлайди. RoboSense (СБ) 2.0 илғон технологиясида ишловчи чангюткич фойдаланувчи ортидан боради, шунинг учун уни судраб юришга ҳожат йўқ. Cord Zero Canister чангюткичининг тўсиқларни фарқлаш тизими уларни интеллектуал тарзда аниқлаб, олдинда ўрнатилган махсус датчик туфайли уларни четлаб ўтиши мумкин. қурилма шунингдек Power Drive Nozzle кучли соплосига ва US Ergonomics лабораторияси томонидан сертификатланган Opti-balanced Handle (СБ) тутқичига эга. У назоратни кучайтириш ва фойдаланувчининг билаги ҳамда тирсагига тушадиган босимни камайтириш эвазига фойдаланишни енгиллаштиради. Бундан ташқари, CordZero Canister 7 поғонали фильтрация тизими HEPA 14 фильтрини қўллайди. У эса бошқа чангюткичлар тозалай олмаган ультра-митти чанг ва аллергенларни ютиб юборади.\n«LG компаниясининг энг илғор вакуумли технологиялари интеграцияси туфайли, бизнинг Cord Zero (СБ) янги маҳсулотларимиз тозалаш сифатини бутунлай ўзгартириб юборади», - дея айтиб ўтди LG Electronics Home Appliance & Air Solutions Company компанияси президенти Дахюн Сонг. «Cord Zero янги серияси бизнинг энг функционал маиший техника ишлаб чиқишга бўлган содиқлигимизни истеъмолчиларга ўзлари истаган қулайликни тақдим этиш орқали кўрсатиб беради».\n* Boeing 747’даги дақиқасига 7000 маротаба айланувчи Rolls-Royce RB211 двигатели билан дақиқасига 115 000 маротаба айланувчи Smart Inverter Motor’нинг солиштирилиш\nLG CordZero Чангютгич


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Мистика: Марҳум билан ёзишма\t11:47, 29 сентябрь 2016\tУшбу воқеани таҳририятга келган мактублар орасида кўриб, ўқидик ва жуда таъсирландик. Сурхондарё вилояти, Денов туманида истиқомат қилувчи Нилуфар Чориева ёзиб юборган бу номадаги сирли воқеа барчани ҳайратга солиши табиий.\nУнинг гапларидан билдимки, бир нечта йигит қизлар номидан сайтга кириб гаплашишга уринган экан. Шундан буён суратсиз, ўзи билмаган қизлар билан ҳам ўйлаб гаплашаркан. Бу суҳбатдан кейин ижтимоий тармоқларда кутилиши мумкин бўлган кўп нарсалар ҳақида билиб олдим. Кейин у иши борлигини айтиб, хайрлашиб чиқиб кетди. Мен эса Дилбар кетиши билан Ферузага ёздим:


2100 йилга келиб дунёда туғилиш ва аҳоли сони камайиши мумкин - Халқ сўзи\n16:44 16 Июль 2020 Дунё\nВашингтон штати университети олимларининг тахминига кўра, 2100 йилга бориб сайёрамиздаги ҳар бир аёлга 1,7 нафар бола тўғри келади. Бир аёлга 2,1 нафар бола тўғри келиши эса аҳолининг камая бошлаганини англатади.\nОлимларнинг тадқиқоти «Ланцет» журналида эълон қилинди. Улар 2064 йилга бориб дунё аҳолиси сони 9,7 миллиардга етишини, кейин эса камайиб, асримиз охирида 8,8 миллиардга тушиб қолишини тахмин қилишмоқда. Бунга эса ўқийдиган ва ишлайдиган аёллар сонининг ортиши сабаб бўлар экан.\nАҳолисининг анчагина қисмидан айрилиши кутилаётган мамлакатлардан бири – Япония. 2017 йилда кунчиқар юрт аҳолиси 128 миллионга етган эди, аср охирида эса 53 миллиондан ҳам камайиб кетади. Ўша пайтга бориб Италия аҳолиси 61 миллиондан 28 миллионга тушиб қолар экан.\nОлимларнинг фаразига кўра, 2100 йилгача 23 мамлакатнинг аҳолиси сони икки баравар қисқаради. Улар орасида Испания, Португалия, Таиланд ва Жанубий Корея бор.\nТадқиқотчилар муаммо глобал миқёсда ёйилган демоқда: 195 давлатдан 183 тасида туғилиш аҳолининг кўпайиши учун етарли даражада эмас.


ДТМ олий таълим муассасаларига ўртача кириш балларини эълон қилди - UzNews.uz\nТанлов натижаларига кўра, давлат гранти асосида ўртача ўтиш бали – 133,3 баллни ташкил этган.\nТест синовларининг танлов натижаларига кўра, республика ОТМлари бакалавриатига жами 140 068 нафар абитуриент талабаликка қабул қилинди (ўтган йилдаги 102 350 нафарга нисбатан 37 718 тага кўп), дея хабар берди ДТМ матбуот хизмати.\n– давлат гранти асосида – 28 173 нафар (жами топширганларнинг 20,1%) абитуриент (2019 йилдаги 18 130 нафарга нисбатан 10 043 тага кўп);\n– тўлов-контракт асосида – 111 895 нафар (жами топширганларнинг 79,9%) абитуриент (2019 йилдаги 84 220 нафарга нисбатан 27 675 тага кўп) талабаликка тавсия этилди.\n– давлат гранти асосида ўртача ўтиш бали – 133,3 баллни;\n– тўлов-контракт асосида ўртача ўтиш бали – 110,6 баллни ташкил этди.


Хайз сиклининг бузилиши — сабаблари уй шароитида даволаса буладими? - DAVOLASH\nХайз сиклининг бузилиши — сабаблари уй шароитида даволаса буладими?\nАвтор Davo На чтение 8 мин Просмотров 1.4к. Опубликовано 22.12.2019\nХайз сиклининг бузилиши — сабаблари, белгилари, таснифи, даволаш усуллари\nНормал хайз сикли\nХайз сиклининг бузилиши сабаблари\nХайз бузилиши турлари\nХайз сикли бузилишини даволаш\nАёл организмида гормонлар билан боғлиқ бўлган ва менструал қон кетиш билан бирга кечадиган ритмик такрорланиб турувчи жараёнлар хайз сикли деб номланади. Хайз сикли пайтида аёл организмида ҳомиладорлик бошланиши ва унинг кечиши учун зарур бўлган шарт-шароитларни таъминлашга қаратилган ўзгаришлар рўй беради. Хайз функциясининг шаклланиши пубертат (ўсмирлик) даврига боғлиқ. Одатда, менархе (биринчи хайз) 11-14 ёшликда кузатилади, шундан кейин 1 дан 1,5 йилгача бўлган даврда хайз сиклнинг мунтазамлиги ўрнатилади.\nХайз сикли давомийлиги жорий хайз келишининг (менстурациянинг) биринчи кунидан кейинги хайз келишининг биринчи кунигача ҳисобланади. Индивидуал физиологияга кўра, хайз сикли нормада 21 дан 30-35 кунгача бўлган муддатни ташкил қилади, одатда 28 кун. Менструал функциянинг йўқолиши менопауза даврида — 45-50 ёш оралиғида содир бўлади.\nХайз сиклининг регуляцияси мия пўстлоғи, гипофиз, гипоталамус, тухумдонлар томонидан амалга ошириладиган ва қин, бачадон ва сут безлари манфаати билан олиб бориладиган мураккаб нейрогуморал механизм таъсири остида юзага келади.\nГипоталамус-гипофиз тизими томонидан ажратиладиан гонадотроп гормонлар — ФСГ, ЛГ ва ЛТГ тухумдонларда ўзгаришларини келтириб чиқаради, бу тухумдон сикли деб аталади ва қуйидаги босиқчларни ўз ичига олади:\nФолликуляр фаза— фолликулнинг йетилиши жараёни;\nОвуляция фазаси— йетилган фолликулнинг ёрилиши ва тухум ҳужайранинг чиқиши;\nПрогестерон (лютеинли) фаза— сариқ тананинг ривожланиши жараёни.\nМенструация даврининг охирида, тухум ҳужайра уруғлантирилмаган бўлса, сариқ тана регрессия қилади. Тухумдонларнинг жинсий гормонлари (естрогенлар, гестагенслар) бачадонда тонус, қон таъминоти, қўзғалувчанлик, шиллиқ қаватдаги динамик жараёнларнинг ўзгаришини, яъни икки босқичдан иборат бачадон сиклини чақиради:\nПролиферация фазаси— ендометрий функционал қатламининг тузалиши, жароҳатланган юзаси битиши ва унинг кейинги ривожланиши. Бу босқич фолликулнинг ривожланиш жараёни билан бир вақтда содир бўлади.\nСекреция фазаси— бачадон шиллиқ қавати функционал қатламининг юмшаши, қалинлашиши ва рад етилиши (десквамация). Функционал қатламнинг рад етилши хайз кўриш орқали намоён бўлади. Вақти бўйича бу босқич тухумдондаги сариқ тананинг ривожланиши ва нобуд бўлишига тўғри келади.\nШундай қилиб, хайз сикли, одатда, икки фазали ҳисобланади: тухумдон сиклининг фолликуляр ва лютеинли фазалари ва уларга мос келадиган, бачадон сиклининг пролиферация ва секреция фазалари. Нормада юқорида айтилган сиклик жараёнлар аёл фертил ёшининг бутун давомида маълум вақт оралиғида қайта ва қайта такрорланиб туради.\nМенструал сиклнинг бузилиши касаллик емас, балки ички аъзолар фаолиятида бузилишлар мавжудлиги белгисидир.\nХайз функцияси бузилиши сабаблари турлича бўлиши мумкин, хусусан:\nГинекологик касалликлар (бачадон миомасива саратони, бачадон ва ортиқларининг яллиғланиши);\nОғир екстрагенитал касалликлар (қон касалликлари, ендокрин тизим, жигар, марказий асаб тизими касалликлари, юрак пороклари);\nЯшаш жойини кескин ўзгартириш;\nБачадоннинг травматик шикастланиши (инструментал манипуляцияларда — абортва ҳоказо);\nСтрессва руҳий травмалар.\nСиклнинг бузилиши бошқа аъзо ва тизимлар томонидан чақирилиши ҳам мумкин, масалан:\nҚисқа муддат ичида кўп вазн ташлаш;\nҚалқонсимон без патологиялари;\nБуйрак усти бези фаолиятида бузилишлар;\nБаъзи турдаги дори воситаларини қабул қилиш.\nХайз сиклининг бузилиши хайз кўриш ритми ва интенсивлигининг ўзгариши билан намоён бўлиши мумкин, масалан улар ўртасидаги даврнинг узайиши ёки қисқариши, ажраладиган қон миқдорининг ошиши ёки камайиши, хайз ритми ўзгарувчанлиги. Хайз сиклининг бузилиши қуйидаги шаклда кечади:\nАменорея— хайзнинг 6 ойдан ортиқ вақт давомида келмаслиги;\nгиперменорея — хайз қонининг кўп бўлиши;\nполименорея — 7 кундан ортиқ хайз кўриш;\nпроёменорея — 21 кундан кам интервал билан тез-тез хайз кўриш.\nгипоменорея — хайз қонининг кам бўлиши;\nолигоменорея — хайз муддатининг қисқариши (1-2 кундан ортиқ бўлмайди);\nопсоменорея — 35 кун ва ундан ортиқ муддатли жуда узоқ интерваллар билан хайз кўриш.\nАлгоменорея— оғриқли хайз кўриш;\nДисменорея— умумий бузулишлар (бош оғриғи, иштаҳанинг пасайиши, кўнгил айниши, қусиш) билан кечадиган хайз;\nАлгодисменорея— маҳаллий оғриқлар ва умумий аҳволнинг ёмонлашиши билан кечадиган хайз;\nОвуляция ва сариқ тана йўқлиги билан тавсифланадиган нейроендокрин регуляциянинг бузилиши натижасида содир бўладиган ановулятор (бир фазали) бачадондан қон кетиш.\nБир фазали хайз сиклида менструал дисфункция фолликул персистенцияси (фолликулнинг овуляциясиз йетилиши ва фолликуляр киста ривожланиши) ёки йетилмаган фолликулнинг атрезияси (дегенерацияси, бўшлиққа айланиши) томонидан чақирилган бўлиши мумкин.\nГинекологияда икки фазали хайз сиклини аниқлаш учун мунтазам равишда ерталабки ректал (базал) ҳароратни ўлчаш усули қўлланилади.\nИкки фазали хайз сиклида, фолликуляр фазада тўғри ичакдаги ҳарорат 37 °C дан кам, люфазада еса 37 °C дан юқори бўлади ва хайз бошланишидан 1-2 кун олдин пасаяди.\nАновулятор (бир фазали) сиклда ҳарорат егриси бироз ўзгаришлар билан 37 °C дан камроқ кўрсаткичлар билан фарқланади. Базал ҳароратни ўлчаш контрасепциянинг физиологик усули ҳисобланади. Бундан ташқари, икки босқичли хайз сиклида турли вақтларда қиндан олинган суртмалар ситологик тасвирида характерли ўзгаришлар кузатилади: «филамент», «қорачиқ» аломатлари ва бошқалар.\nМеторрагия, яъни хайз сикли билан боғлиқ бўлмаган асиклик бачадондан қон кетиши кўпинча аёл жинсий тизимининг ўсмалар томонидан шикастланишига ҳамроҳлик қилади. Хайз бузилишига дуч келган аёллар, албатта, бузилиш сабабини аниқлаш учун албатта гинекологга мурожаат қилишлари керак.\nКўпинча, хайзнинг кейинги бузишлари ҳомиланинг ривожланиш даврида ҳомила жинсий аъзоларининг жойлашиши ва дифференцировкаси билан боғлиқ бўлиши мумкин. Кимёвий, медикаментоз моддалар, радиацион воситалар, онанинг инфекцион касалликлари қизларда тухумдонлар йетарли ривожланмаслигига олиб келадиган салбий омиллар сифатида хизмат қилиши мумкин. Шунинг учун хайз кўриш дисфункциясининг олдини олиш ҳомиланинг антенатал (бачадон ичида) даврдан бошланади. Тўғри овқатланиш ва соғлом турмуш тарзи, аёллар саломатлигини кузатиб боришлари хайз бузилишини олдини олишга ёрдам беради.\nХайз сикли бузилишини даволаш касалликнинг сабабларини бартараф етишга қаратилган бўлиши керак:\nИнфекцион ва яллиғланиш жараёнлари махсус таблеткалар ва физиотерапевтик муолажалар билан даволанади.\nБошланғич гормонал бузилишларда гормонал терапия белгиланади.\nЎсмалар мавжуд бўлганда жарроҳлик аралашуви талаб етилиши мумкин.\nЗаифлашган организмни қўллаб-қувватлаш учун жисмоний тарбия билан шуғулланиш, рационал овқатланиш, витаминлар ёрдам беради.\nКучли зўриқишлар ва оғир меҳнатда узоқ муддатли ва тўлақонли дам олиш керак. Камроқ юриш талаб етилади, аммо тўшакка михланиб олиш ҳам керак емас. Бироз жисмоний фаоллик барибир керак.\nИқлимнинг ўзгариши туфайли юзага келган бузилишда ҳеч қандай қўшимча чоралар қўлланилмайди. Организм янги шароитга мослашиши билан муаммо ўзидан-ўзи бартараф бўлади.\nШуни таъкидлаш кераккки, хайз сикли 45 ёшдан кейин бузиладиган бўлса, бу климакс давриднинг бошланишидан дарак бериши мумкин.\nУшбу бузилишни кичик муаммо деб қабул қилмаслик керак. Қуйида нима сабабдан шифокорга мурожаат қилиш кераклигининг енг қисқа рўйхати:\nНомунтазам сикл жиддий ановуляция билан кечиши мумкин, бу натижада бепуштликкаолиб келади;\nТез-тез меснтруал қон кетиши жиддий оқибатларга олиб келади — доимий чарчоқдантортиб меҳнат қобилиятининг тўлиқ йўқотилишигача;\nБирламчи касалликни кеч аниқлаш унинг ривожланиб кетишига ва саломатликка жиддий зиён йетказишига сабаб бўлади.\nҚуйидаги ҳоллар кузатилса, шифокорга ташриф буюришни кечга қолдириб бўлмайди:\nСикл бузилиши мунтазам бўлса, яъни ҳар сафар у 5-7 кунга кеч ёки ерта келса;\nҚизларда 15 ёшида ҳам менархе кузатилмаса;\nҚон кетишини еслатадиган хайз кузатилса. Нормада бир менструацияда 250 мл дан кўп қон кетмаслиги керак. Бундан кўпи — гормонал дисбаланс белгиси бўлиб, медикаментоз терапия ўтказишни талаб қилади.\nХайз кўришни бошлашдан 1-2 йил ўтиб ҳам сикл ўрнатилмаса;\nОвуляция вақтида оғриқлар мавжуд бўлса. Бу ҳолат тухумдонларнинг ёрилиши билан хавф туғдиради, бироқ шифокор томонидан танланган дори воситалари билан осонликча тузатилади.\nХайз сикли бузилишига олиб келиши мумкин бўлган касалликлар сони йетарлича кўп бўлганлиги сабабли, профилактик чора-тадбирлар ҳам ҳар бир омилни олдини олишга қаратилган бўлиши керак:\nТасодифий жинсий алоқаларни чеклаш;\nСоғлом ва мувозанатли овқатланиш;\nШифокор тавсиясига кўра витамин комплексларини қабул қилиш;\nҚизларда хайз сикли бузилишини олдини олиш учун енг камида 6 ойда бир марта гинеколог текширувидан ўтиб туриш.\nПарҳезга амал қилиш ҳам яхши самара беради. Таомномага темир ва оқсилга бой бўлган маҳсулотларни кўпроқ киритиш керак, биринчи навбатда гўшт. Озиш учун мўлжалланган парҳезлар ва машғулотлар қатъиян тақиқланади. Диетолог билан маслаҳатлашиш ортиқчалик қилмайди.\n(Visited 5 683 times, 10 visits today)


Давлатимиз раҳбарининг Олий Мажлисга Мурожаатномаси тараққиётимиз ва истиқбол одимларини белгилаб беришда муҳим аҳамиятга эга. Зотан, унда энг муҳим ва устувор масалаларга аниқ таҳлиллар, асос ва далиллар билан эътибор қаратилгани ҳар бир инсонни, айниқса, масъул лавозимдаги мансабдор шахсларни эл-юрт равнақи, халқ тақдири учун дахлдорликка ундайди.\nМурожаатномада Юртбошимиз қонун устуворлиги, адолат барқарорлиги, фуқароларнинг ҳуқуқ ва манфаатлари муҳофазаси борасидаги устувор вазифалар қатори коррупцияга қарши курашишга алоҳида эътибор қаратди. Сабаби коррупция иқтисодий барқарорликни издан чиқариб, ҳар қандай халқ ва мамлакат равнақига соя солиб, жамиятни таназзулга олиб келувчи иллатдир. Дунё миқёсида глобал хавфга айланган ушбу турдаги жиноятларга қарши курашиш мамлакатимизда долзарб аҳамият касб этган.\nКоррупция ҳақида нималарни билишимиз керак?\n“Коррупция” сўзи лотинча “пора бериб, сотиб олиш” маъносини англатиб, мансабдор шахслар томонидан уларга берилган ҳуқуқ ва имкониятлардан шахсий бойлик орттириш мақсадида фойдаланишни ифодаловчи сиёсий ёки давлат бошқаруви соҳасидаги жиноий фаолият тушунилади. Коррупция жиноят қонунчилигида ўзи мус- тақил жиноят таркиби бўлмай, балки бир қатор мансабга оид жиноятларни қамраб олувчи умумлашган тушунчадир.\nКоррупция билан боғлиқ жиноятлар таркибига мансаб ваколатини суиистеъмол қилиш, ҳокимият ҳаракатсизлиги, пора олиш, бериш ва бошқа бир қатор жиноятлар киради.\nКоррупция, энг аввало, инсон ҳуқуқларини таъминлашга монелик қилиб, ижтимоий тенгсизликни келтириб чиқаради. Эркин бозор иқтисодиётининг ривожланишига, ҳаёт даражаси пасайишига олиб келади. Унинг энг катта хавфи фуқароларнинг давлат бошқаруви идораларига бўлган ишончини йўқотиб, уюшган жиноятчиликнинг авж олишига замин яратади ва инсонларнинг хавфсизлигига таҳдид солади.\nДемократик давлатлар коррупцияга ривожланиш ва янгиланиш йўлидаги жиддий хавф сифатида қараб, унга қарши курашда тизимли иш олиб боришни энг муҳим, устувор вазифа деб биладилар.\nМамлакатимизда ҳам коррупцияга қарши курашда ана шундай ёндашувни кузатиш мумкин.\n2017 йил 4 январда кучга кирган Ўзбекистон Респуб- ликасининг “Коррупцияга қарши курашиш тўғрисида”ги Қонуни 5-моддасига кўpa, коррупцияга қарши курашиш соҳасидаги давлат сиёсатининг асосий йўналишлари белгиланган.\n— аҳолининг ҳуқуқий онги ва ҳуқуқий маданиятини юксалтириш, жамиятда коррупцияга нисбатан муросасиз муносабатни шакллантириш;\n— давлат ва жамият ҳаётининг барча соҳаларида коррупциянинг олдини олишга доир чора-тадбирларни амалга ошириш;\n— коррупцияга оид ҳуқуқбузарликларни ўз вақтида аниқлаш, уларга чек қўйиш, унинг оқибатларини, имкон берувчи сабаб ва шарт-шароитларни бартараф этиш, коррупцияга оид ҳуқуқбузарликлар содир этганлик учун жазонинг муқаррарлиги принципини таъминлаш.\nКоррупцияга қарши курашиш давлат органлари ҳамда дахлдор тизимларнинг муҳим вазифаси саналади. Ўз навбатида ҳар бир фуқаро ҳам бу курашдан четда турмаслиги керак. Фуқароларнинг бу курашдаги иштироки коррупцияга йўқ дея олиш ва суиистеъмолчиликларга муросасизликда намоён бўлади.\nДилмурод РАҲМАТОВ, Наманган вилоят прокуратурасининг тармоқ раҳбари.\nPrevious Амалий тадбирлар давом эттирилмоқда\nNext Аҳоли ва ёшларнинг мурожаатлари тингланди


Ўзбекистон тинчликсеварлик рейтингида 9 поғона пастлади\nЎзбек расмийлари мамлакатдаги тинчлик-осойишталикни ўзларининг энг катта муваффақияти деб тақдим қилишига қарамай, Ўзбекистон бу йил тинчликсеварлик даражаси бўйича жаҳон мамлакатлари орасида 9 поғонага пастлади ва бу борада минтақадаги аксар қўшниларидан ҳам ортда қолди.\nСиднейдаги Иқтисодиёт ва тинчлик институти томонидан ҳар йили эълон қилиб бориладиган Global Peace Index (Жаҳон тинчликсеварлик кўрсаткичи) да Ўзбекистон бу йил дунёдаги 162 мамлакат орасида 113-ўринни эгаллади. Ўтган йили мамлакат бу рейтингда 104-ўринда эди.\nҚизиғи шундаки, Ўзбекистон бу йил тинчликсеварлик рейтингида барқарор бўлмаган мамлакат қатори тақдим этиб келадигани Тожикистондан ҳам 5 поғона ортда қолган. Бу мамлакат Global Peace Index 2015 рейтингида 108-ўринни эгаллаган.\nАвстралия ва АҚШ илмий марказлари экспертлари томонидан ишлаб чиқилган Глобал тинчликсеварлик индекси 20 дан зиёд омилга асосланиб тузилади. Унда ички ва у ёки бу мамлакат аралашган халқаро можароларнинг мавжудлиги ва уларнинг кўлами, бир мамлакат ичидаги барқарорлик ва хавфсизлик даражаси, давлат милитаризацияси – ҳарбий бюджет миқдори, ҳар 100 минг аҳолига ҳарбий хизматчилар, маҳбуслар сони, сиёсий террор, террорчилик хуружлари ва бошқа омиллар эътиборга олинади.\nМарказий Осиё давлатлари орасида бу йил 87-ўринни эгаллаган Қозоғистонни минтақадаги энг тинчликсевар дейиш мумкин. Туркманистонга эса мазкур рейтингда 106-ўрин ажратилган.\nGlobal Peace Index рейтингига мувофиқ, Ўзбекистон бу борада фақат 121-ўринда бўлган Қирғизистондан олдинда, холос.\nИқтисодиёт ва тинчлик институти тузган рейтингда бу йил биринчи ўрин Исландияга берилган. Айни пайтда Дания, Австрия, Янги Зеландия, Швейцария, Канада, Япония, Австралия ва Чехия ҳам, рейтинг муаллифларига кўра, жаҳонда тинчликсеварлик даражаси энг юқори бўлган мамлакатлар бўлиб ҳисобланади.\nТинчликсеварлик даражаси энг паст бўлган мамлакатлар қаторига эса Сурия, Ироқ, Афғонистон, Жанубий Судан, Сомали, Судан, Марказий Африка Республикаси, Конго Демократик Республикаси ва Покистон кабилар киритилган.


“Реал” икки юлдуз учун биттасидан воз кечяпти\n24 апрель, 2021, 17:40\nТеглар:Манчестер Юнайтед | Реал\n“Реал” жамоанинг етакчи ҳимоячиси Рафаэль Варанни сотиб юбориш орқали иккита футболчини таркибдан жой олишини таъминламоқчи.\nФранциялик ҳимоячининг трансфер суммаси 50-70 миллион евро атрофида баҳоланмоқда. Варан ПСЖнинг таклифига рад жавобини берди. У ёзда катта эҳтимол билан ўзига анчадан бери харидор бўлиб келаётган “Манчестер Юнайтед”га ўтади.\n“Қироллик клуби” унинг трансферидан келадиган маблағни биринчи навбатда Давид Алабани олиб келишга сарфлайди. Алаба “Бавария”ни тарк этмоқда ва Мадридга эркин агент сифатида ташриф буюради. Томонлар шахсий шартнома бўйича келишувга эришгани айтилмоқда.\nВаран трансферидан келадиган сумманинг бир қисми янги шартнома кутаётган Серхио Рамоснинг маошига ажратилади.\nШу тариқа, “Реал” бир футболчи эвазига иккита маҳоратли ҳимоячига эга бўлади ва шу орқали Вараннинг ўрнини Алаба эгаллайди.\n“Челси” МЮ кутаётган юлдузни олмоқчи\n“Реал” 10 миллионга олган футболчисини 70 миллион еврога сотади\nДэвид Бекхэм: Биз севган ўйин хавф остида


Жамият 8 - Hidoyat.uz\nАсосий саҳифа Бўлим "Жамият" (Саҳифа 8)\nБарча мамлакатларни бирдай ташвишга солган COVID-19ни батамом бартараф этувчи дори воситалари қачондир ўйлаб топиладими ёки бу касаллик ҳам мавсумий касалликлар қаторида инсон организмини шикастлаш эҳ\nЧоп этилди Aprel 13, 2020 «Ўйинчоғимдан қўрқаман»da fikr bildirishni o'chirish\nИнсоннинг ким бўлиб етишиши онгу шуурини шакллантирган муҳит, кўрган кечирганлари ва бошқа кўникмаларга ниҳоятда боғлиқ. Айниқса, эндигина ақлини таниётган гўдакнинг онгини эртаклар, ҳар хил ҳикоялар\nЧоп этилди Aprel 12, 2020 Қиймали шампиньонлар — кечки таом учун ажойиб таклифda fikr bildirishni o'chirish\nЗарур масаллиқлар: 6 дона бедана тухуми, ярим кг. шампиньон, 120 гр. товуқ гўшти, битта пиёз, 50 мл. қаймоқ, 30 гр. пишлоқ, 2 ош қошиқ ўсимлик ёғи, туз, мурч. Тайёрланиши: 1. Пиёзни майда тўғраб, ў\nЧоп этилди Aprel 12, 2020 Кимларга иссиқ сувда душ қабул қилиш мумкин эмас?da fikr bildirishni o'chirish\nЧоп этилди Aprel 11, 2020 D витаминининг кутилмаган фойдасиda fikr bildirishni o'chirish\nОлимлар ултрабинафша нурланишнинг терига таъсирида ёки D витамини қабул қилинганда инсон ичагидаги бактериялар таркиби ўзгаришини аниқлашди. Мутахассисларнинг фикрича, D витамини организмнинг ҳимо...\nЧоп этилди Aprel 11, 2020 «Қизил қалпоқча» пишириғиda fikr bildirishni o'chirish\nЗарур масаллиқлар: хамирига: 500 гр. ун, 250 мл. сут, 100 мл. ўсимлик ёғи, 2 ош қошиқ шакар, 10 гр. қуруқ хамиртуруш, 2 дона тухум, туз; қиймасига: 300 гр. қайнатилган мол гўшти, 1 бош пиёз, ярим боғ\nЧоп этилди Aprel 10, 2020 Сабзили рулет — мазаси оғзингизда қоладиda fikr bildirishni o'chirish\nЗарур масаллиқлар: ярим кг. сабзи, 250 гр. юмшоқ пишлоқ, 3 дона тухум, 50 гр. қаттиқ пишлоқ, 2 ош қошиқ майонез, 30 гр. сариёғ, 2 ош қошиқ ўсимлик ёғи, туз, мурч, кўкатлар. Тайёрланиши: 1. Қирғичдан\nЧоп этилди Aprel 10, 2020 Баҳорнинг илк кунларида нималар истеъмол қилиш керак?da fikr bildirishni o'chirish\nНонуштага: бодом ва асал ейишнинг кони фойда. Бундан ташқари ёнғоқ, майиз ҳам “илик узилди” вақтида организм учун жуда керак. Тушликда ва кечки овқатда асосан ёғсиз ва тез ҳазм бўладиган таомларни та\n“…Сиз ҳозир вафо-садоқат ҳақида гапирдингиз. Мен қандай қилиб бир одам билан шунча йил яшадим? Қандай яшадим? Мен умрим бўйи қалбимдаги гўзал хаёл билан яшадим. Мен умр йўлдошимни бари фазилатлар эга\nЧоп этилди Aprel 10, 2020 Сен йиғлама, болажон!da fikr bildirishni o'chirish\n– Илҳомжон етти ёшда, Худо ҳохласа бу йил мактабга чиқади – дея сўз бошлади онаси. – У иккинчи фарзандимиз. Акаси бу йил тўртинчи синфни тугатди. Аллоҳга шукр, тўрт мучаси соғ. Фарзанд туғилган вақт\nЧоп этилди Aprel 9, 2020 Товуқ гўштидан японча таомda fikr bildirishni o'chirish\nЗарур масаллиқлар: 400 гр. товуқ гўшти, 200 гр. димлаб пиширилган гуруч, 150 гр. консерваланган кўк нўхат, 50 мл. соя соуси, 3 дона тухум, 3 бўлак саримсоқпиёз, 1 бош пиёз, битта сабзи, ўсимлик ёғи, к\nЛимон коронавирусдан ҳимоя қиладими? ЖССТ изоҳ берди\nЧоп этилди Aprel 9, 2020 Лимон коронавирусдан ҳимоя қиладими? ЖССТ изоҳ бердиda fikr bildirishni o'chirish\nКоронавирус инфекцияси тарқалиш суръати тобора кенгайиб бормоқда. Сўнгги маълумотларга кўра, дунёда ушбу инфекцияни юқтирганлар сони 1,5 миллион нафардан ортди. Ушбу касалликдан ҳаётдан кўз юмганлар э\nУй шароитида наполеон тайёрлаш Классик “Наполеон”нинг асосий ҳусусияти коржларнинг шакарсиз пиширилишида, лекин улар жуда енгил, ҳаводор ва мазали чиқади. “Наполеон” пироги қандай ҳамирдан пиширилиш\nБисмиллаҳир Роҳманир Роҳийм. Аллоҳ таолога битмас-туганмас ҳамду санолар бўлсин. Пайғамбаримизга мукаммал ва батамом салавоту дурудлар бўлсин. БОЛАЛАР ТАРБИЯСИ: ТУРЛИ МАМЛАКАТЛАРДА У ҚАНДАЙ АМАЛГА\nКўк пиёз таркибидаги фитонцидлар бактерия ва инфекцияларга қарши курашади. Қадимда денгизчилар очиқ денгизга чиқишдан аввал қуритилган кўкпиёзни ўзлари билан олар экан. У кемада тарқалиши мумкин инфе


Китоб чоп этиш жараёнини кўрганмисиз? – Таҳрирдан то штрихлашгача (видео)\nКитоблар қўлингизга тайёр ҳолда етиб келиши учун камида 50 нафар ишчи меҳнати сарфланганига ишонасизми? Битта китобни ишлаб чиқаришга 15 кундан 3 ойгача вақт сарфланишидан хабардормисиз?\nKun.uz китоб ишлаб чиқариш жараёни ҳақида батафсил маълумот олиш мақсадида республикадаги энг катта нашриётлардан бири – «Шарқ» нашриёт-матбаа акциядорлик компаниясида бўлди.\nКитоб ишлаб чиқариш қуйидаги ўнга яқин босқичлардан иборат.\n1. Нашриёт иши. Нашриётга келиб тушган қўлёзмалар муҳаррир томонидан таҳрир қилинади. Муҳаррир муаллифга ёзма шаклда асар юзасидан тавсияларини баён этади. Бир кунда ўртача 16 саҳифа қўлёзма таҳрирдан ўтади.\nМатн китоб саҳифаларига жойлаштириб чиқилгач, текшириш учун мусаҳҳиҳга берилади. Бир кунда 60-70 бетгача матн саҳифаланади. Мусаҳҳиҳ матнни таҳрирдан ўтказади ва саҳифаловчига қайта топширади. Хатолар канчалик кўп бўлса, бу ҳолат 2-3 марта ва ундан ҳам кўп маротаба такрорланиши мумкин.\nКитоб муқоваси дизайни устида ҳам ишланади. Рассом муаллиф билан маслаҳатлашиб, асарни ўқиб чиққан ҳолда ўзига хос дизайнни ишлаб чиқади. Ушбу жараёнга ўртача 1-2 ҳафта вақт сарфланади. Умумий қилиб айтганда, нашриёт билан боғлиқ босқич ўртача 1 ой давом этади.\n2. Қолип тайёрлаш. Нашриёт тайёр ишни файл кўринишида тақдим этади. Қолип тайёрлаш ускунаси китобнинг махсус қолипини чиқариб беради. Қолип, асосан, сариқ, кўк, қора ва қизил рангда чиқарилади. Ускуна ҳар 5 дақиқада битта, бир кунда эса 150та қолип тайёрлай олади.\n3. Чоп этиш. Ҳар соатда 10 минг бет қоғоз чоп этилади. Бир кунлик иш ҳажми 80-100 минг бетни ташкил этади.\n4. Китоб йиғиш. Бу босқичда китоб саҳифаларга ажратилиб, кесилади. Саҳифалар бирлаштирилади. Саҳифалар орасига ҳаво кирмаслиги учун устидан босиб чиқилади ва боғланади. Китобнинг биринчи ва охирги қисми елимланади\n5. Китоб саҳифаларини бирлаштириш. Биринчи ва охирги қисми елимланган китоб саҳифалари яхлит қилиб бирлаштирилади.\n6. Китоб тикиш. Махсус рақамланган саҳифалар тикув ускунаси ёрдамида тикиб чиқилади.\n7. Китоб саҳифаларини кесиш. Саҳифалардаги ортиқча қисм махсус кесиш мосламасида олиб ташланади. Шунингдек, муқова ҳажми билан мос эканлиги текширилади.\n8. Елимлаш. Бунда бир ишчи китоб муқовасини елимласа, бошқаси уни асосий қисмига ёпиштиради. Шундан сўнг китоб елими қуриши учун 40 дақиқа ушлаб турилади.\n9. Штриховка. Бу босқичда китобнинг муқоваси ажралиб кетмаслиги учун асосга қаттиқ маҳкамланади.\nБитта китобни (тиражига қараб) чоп этишга 15 кундан 3 ойгача вақт ва 50 нафар ишчи меҳнати сарфланади. Бунда қўл меҳнати ҳам асосий ўринни эгаллайди.\nБоливияда маҳбуслар китоб ўқиш орқали қамоқ муддатини камайтириш имконига эга бўлди\n"PR-матнлар, ўқувчини қандай жалб қилиш мумкин" китоби тақдимот маросими бўлиб ўтди\n“Assoodiq” лойиҳаси янги “Закот” китобини чоп этди\nШуҳрат Орифнинг «Шом товуши» янги китоби тақдимоти ўтказилди


Қува кўчасидаги ўлим топган йигит воқеаси: марҳумнинг онаси ва гувоҳлар нима дейди?\nЎтган ҳафтада ижтимоий тармоқларда Фарғона вилоятининг Қува туманида 20 ёшли Аҳрор Анваров ички ишлар идорасида вафот этгани ҳақида хабарлар тарқалди. Хабарларда у тиббий ниқобсиз кўчада юргани учун профилактика инспектори хонасига суҳбатга олиб кирилганига эътибор қаратилганди.\nКейинроқ, аслида у воқеадан икки кун ўтиб акасини кўргани кетаётганида, йўлда қўққисдан йиқилиб вафот этгани маълум қилинди.\nKun.uz мухбири марҳумнинг амакиваччаси Лутфиёр Халилов, участка нозири Ойбек Маҳмудов, «Қалинпўстин» МФЙ раиси Фароғат Тожиддиновадан ҳодиса тафсилотларини суриштирган эди. Навбатдаги суриштирувда янги маълумотлар ўрганилди.\nСуриштирувнинг иккинчи кунида марҳумнинг онаси, опаси, Аҳрор Анваровнинг шлакоблок цехида ишлаган шериклари, ниқоб масаласида ИИБ ходимлари ва марҳум билан тортишув гувоҳлар, ерга йиқилиб беҳуш ҳолда ётганда уни кўрган гувоҳ, туман тиббиёт бирлашмаси қабул диагностика бўлими мудири, беморни қабул қилган травматолог, реанимация бўлими бошлиғи ва бошқалар кўрган-кечирганларини сўзлаб беришди.\nМаълум бўлишича, 30 март куни «Қалинпўстин» МФЙ, Қўрғонча кўчасидаги хонадонлардан бирида ўғрилик содир этилади. Мазкур ҳолатни тафтиш қилиш учун хонадонга «Қалинпўстин» МФЙ раиси Фароғат Тожиддинова, участка нозирлари Ойбек Маҳмудов, Аъзимжон Каримов ҳамда Таваккал Юрсинов келишган.\nМаҳаллада ўғирлик содир этилган уй ва кўча\nНозирлар маҳаллада юрган пайтда кўчадан ўтиб кетаётган Аҳрор Анваровни ниқобсиз ҳолда кўриб қолишган. Тортишув мана шундан бошланган. ИИБ ходимлари ва марҳумни ажратиш учун қўни-қўшнилар чиқишган. Якунда Аҳрор Анваров машинага чиқарилиб, участка нозирлари хонасига олиб кетилган. Нозирлар ортидан эса марҳумнинг амакиси Умид Халилов ўз машинасида етиб борган.\n«Болани сариқ «Жигули»га солиб олиб кетишди» — марҳумнинг қўшниси\nШу маҳаллада истиқомат қилувчи Рисолат Аҳмедова 31 март куни Аҳрор Анваровни ички ишлар ходимлари ушлаб кетишганини ўз кўзи билан кўрган.\n«Мен ҳар куни кўчага чиқиб ўтираман. Аҳрор бир кунда 3-4 марта уйимиз олдидан ўтарди. Шлакоблок цехига ишга боради, ундан ташқари, комада ётган акаси Аҳмаджоннинг ёнига овқат, термосда чой ва нон таширди.\nҚувада тиббий ниқоб тақмагани учун ушланган йигит: унинг ўлимига нима сабаб бўлди?\n31 март куни унга «кўчада мелисалар юрибди, ниқоб тақиб олмабсан-да, ниқобсизларни тўсяпти», дедим. «Маскани опоқимникидан олиб чиқиб тақволаман», дея йўлида давом этди. Бироздан кейин мелисалар турган жойдан шовқин овози эшитилди. Яқинроқ бориб қарасам, Аҳроржон 3 киши билан гап талашаётган экан. Нозирлар болани сариқ «Жигули»га тиқишди. Буни кўриб йиғладим.\n2 апрель куни ҳам уни кўчадан ўтаётганини кўрдим. Целлофан пакетда 4та нон ва термос кўтариб олган эди. Кейин билсам, нарироққа бориб йиқилиб тушиб вафот этибди...», дея ҳикоя қилди у.\n«Командир, қўйинг, ундай қилманг, дедим» – ҳодиса гувоҳларидан бири\n31 март кунги воқеага гувоҳ бўлган Сардор Рустамов ҳам воқеаларни эслади.\n«Ўша куни кўчада қўшним билан гаплашиб турган эдим. Маҳаллада бир-икки кун аввал ўғрилик бўлганди. Бирдан кўча бошида одам кўпайиб кетди. Борсам — ўртоғим Аҳрорни машинага тиқишаётган экан. Формалиларга ҳеч ким қаршилик қилмаётган эди. «Командир қўйинг, ундай қилманг», деб айтдим.\nАҳрор «дадам келсин, кейин машинага ўтираман», деди. Кейин мен командир протокол тузсангиз шу ерда туза қолинг, лекин Аҳрорни мажбурлаб олиб кетманг, дедим. Атрофда хотин-халаж дод-вой қиларди.\nКейин бир томондан маҳалла оқсоқоли келиб қолди. У «бундай қилманглар, ўзи Аҳрорнинг акаси 6 ойдан буён комада, бу бола шундоқ ҳам қийналиб кетди», деди. Аҳрорни нозирлар машинага мажбурлаб тиқа олишмади. Кейин амакиси Умид ака келиб Аҳрорга машинага ўтиришни буюрди. Мелисалар уни тортишганда курткаси йиртилиб кетди. У амакисининг гапини ерда қолдирмай машинага ўтирди. Кейин улар кетишди.\nАҳрорнинг ранги қўрққанидан докадек оқариб кетган эди. Орадан 1-2 соат ўтиб Аҳрор ниқоб таққан ҳолда келди. Орадан бир кун ўтиб эса машъум иш бўлди. Раҳматли яхши бола эди», дейди Сардор Рустамов.\n«Ходим оқсоқолга «сиз аралашманг» деб айтди» – марҳумнинг қўшниси\nАҳрор Анваровнинг қўшниси Шарифа Ражабова ҳам ўз кўзи билан кўрганларини гапириб берди.\n«Шу кунларда маҳаллада ўғрилик бўлиб маҳалла бироз нотинч эди. Нозирлар турган жойда тўполон бошланди. Борсам Аҳроржонни тортқилашаётган экан. ИИБ ходимларига «акаси анчадан буён комада, бу болага тегманглар», десам қулоқ ҳам солишмади.\nДод-вой овозидан марҳумнинг амакиси ва буваси чиқди. Амакиси «болани қўйиб юборинглар, менинг жияним бўлади», деса ҳам нозирлар Аҳрорни қўйиб юборишмади. Кейин маҳалла оқсоқоли келди. У бақириб болани қўйиб юбор, деганини эшитдим.\nУнинг ранги саросимадан оқариб кетганди. Амакиси Умид ака билан нозир машинаси участка хонасига олдинма-кетин кетишди.\nАҳрорни ёшлигидан буён биланман. У соппа-соғ юрарди. Оғир меҳнатларни ҳам қиларди», дейди Шарифа опа.\n«Аҳрор қўлимда жон берди» – марҳумнинг дўсти\nАҳрор Аброровнинг дўсти ва у билан битта жойда ишловчи Жавоҳир Ўктамов унинг ўлимига гувоҳ бўлган.\n«Шлакоблок цехида иш юритувчи бўлиб ишлайман. Аҳроржон бизнинг маҳалладошимиз. У билан болаликдан дўст эдик.\nШу йил 31 март кунидан уч киши шлакоблок чиқаришни бошладик. Аҳрор соппа-соғ эди. Мудҳиш воқеа содир бўлган куни у бизга овқат олиб келди. Уни бирга овқатланишга таклиф этдик, у эса йўқ деганича ким биландир телефонда гаплашди. Ташқарига чиқиб кетди.\nОрадан 5-10 дақиқа ўтар-ўтмас кўча томонидан «Вой-дод, ёрдам беринглар», деган овоз эшитилди. Овоз келган томонга югурдим. Орқамдан шерикларим ҳам чиқишди. Қарасам Аҳроржон кўчада ётган экан. Боши чанг, жағи йиртилиб кетган. Уни кўриб ўзимни йўқотиб қўйдим. Тур ўрнингдан, десам қўзғалмади.\nҚўшнилар сув олиб чиқишди, юзига сепдим. Шунда ҳам ўрнидан турмади. Ўзимнинг қўлимда жони чиқиб кетди шекилли, сўнгги нафасини чиқарди. Уни гузар томонга олиб бордик. Шу орада таниш бир ака машинасида келиб қолди, унинг машинасига чиқариб юбордик.\nУ соппа-соғ эди. Маска воқеасини ҳам бизга ҳазиллашиб гапирганди. Нозирлар билан озроқ ёқалашдик, деганди. Кўринишидан нозик бўлгани билан биз билан тенгма-тенг ишларди. Жисмонан ва руҳан бақувват бола эди. Кўкрак қафасида озгина нуқсони бор эди. Туғма шунақа эди. Кўкраги ичига кирган эди. Кайфияти ҳам яхши эди шу кунларда», деб гапириб берди Жавоҳир Ўктамов.\n«Озғин бўлса ҳам чайир эди» – марҳум билан бирга ишлаган йигит\nМарҳум билан бирга цехда ишлаганлардан яна бири Баҳодир Турғунов ҳам фикрларини билдирди.\n«Раҳматли Аҳрор билан 2 йилдан буён таниш эдик. Цехда у иш бошқарар эди. Ўша куни бизга овқат олиб келди-да кўчага чиқиб кетди. Кейин 5 дақиқа ўтиб дод-вой бўлиб кетди. Чиқсак — шу ҳолат.\nОзғин бўлса ҳам чайир эди. Шлакоблокни бемалол кўтариб машинага юклар эди. Акаси комада экани сабаб тушкун ҳолатда юрганди», деди у.\n«Терак ағанагандек ерга қулади» – ҳодиса гувоҳи\n2 апрел куни Аҳрорнинг кўчада йиқилиб тушганини ўз кўзи билан кўрган Аслижон Асқаровни ҳам топдик.\n«Мен чойхонам олдида ўриндиқда ўтирган эдим. Аҳрор ёнимдан қандайдир бошқача бўлиб ўтиб кетди. Орадан ҳеч қанча вақт ўтмай терак йиқилгандек «лопиллаб» ерга қулади. Темир-терсак йиғиб юрадиган лўлилардан бири Аҳрорнинг ёнига югуриб келди. Кейин мен ҳам югуриб бордим.\nУни қўзғатмоқчи бўлиб туртдим. Икки марта ингради. Кейин ёрдам сўраб бақирдим. Одамлар тўпланди. Бироз ўтиб шу ерда жони узилди».\nKun.uz мухбири марҳум йиқилган куни олиб борилган туман тез тиббий ёрдам бўлимида бўлиб, тиббиёт ходимлари билан ҳам суҳбатлашди.\n«Бизга Аҳрор Анваровни жонсиз ҳолатда олиб келишди. Жонлантириш бўлимига олиб кирилган. Юзида жароҳат излари бор эди», деди Қува тумани Тиббиёт бирлашмаси қабул диагностика бўлими мудири Икромжон Ҳасанов.\n«2 апрель куни бақир-чақир бўлиб Аҳрор Анваровни олиб келишди. Тўғридан тўғри реанимация хонасига олиб кирдик. Бемор бизга келгунича жони чиқиб бўлган экан», деди травматолог Музаффар Позилжонов.\n«Кўкрак қафаси гирдобсимон деформацияси касали билан операция бўлган экан. У олдинги касали экан, шуни кўрдим.\nАввал ҳушини йўқотиб кейин йиқилган бўлиши ҳам мумкин. Кўп ҳолатда шундай бўлади. Юрак тўхтайди, кейин ерга қулайди одам», деди реанимация бўлими бошлиғи Дилшод Абдумажидов.\nҚайд этиш дафтарида ҳам бемор жонсиз ҳолатда бўлгани ёзилган\nСуриштирув давомида марҳум Аҳрор Анваровнинг акаси Аҳмаджон 2020 йил 1 ноябрдан буён туман марказий шифохонасининг реанимация бўлимида даволанаётгани, беморга айни пайтда унинг опаси Моҳира Анварова қараб тургани аниқланди.\nАҳмаджон Анваровга қараётган Моҳира Анварова\n«Ҳақиқатни айтсанг, ўша ўғриланган мол ярми сенга, ярми бизга бўлади»\n«Укам нозирлар билан урушиб қолган пайтда мен касалхонада, укам Аҳмаджоннинг ёнида эдим. Уришганини эшитиб, унга телефон қилдим. Ўтган сафар ҳам огоҳлантиришган эди. Шу билан икки марта маскасиз қўлга тушдим, деди укам телефонда. 15 суткага қамаймиз, деб қўрқитишибди. Тортишув вақтида курткаси йиртилиб кетган.\n«Агар шу маҳалладаги хонадонда ўғриликни сен қилган бўлсанг айт, тўғрисини айтсанг — ўша ўғрилик молининг ярми сенга, ярми бизга бўлади, арра қиламиз», деб укамни алдашган нозирлар. Аҳрорбек йиғлаб чиққан. Кейин уйга бориб ҳеч кимга гапирмаган.\nУйдагилар исмини айтиб чақиришса ҳам ўрнидан турмаган. Қўрқиб кетганми, билмайман. Ётиб ухлаб қолган. Тушкунликка тушган. Шу пайтгача укам касал бўлгани ҳақида эшитган эмасман. Қўрқиб кетганидан шундай ҳолат бўлган деб ўйлайман», дейди марҳумнинг опаси.\n«Боламнинг тўрт мучаси соғ эди, юраги оғриса мен билмасмидим» – марҳумнинг онаси\nМарҳумнинг онаси Мофилахон Халилова\nАҳрорнинг онаси Мофилахон Халилова ҳам фарзанди соғлом бўлганини таъкидлади.\n«31 март куни қўшниларимдан Аҳрорни ИИБ ходимлари олиб кетгани ҳақида хабарни эшитдим. Уйга ранги оппоқ бўлиб келди. Цехда ишчиларимиз бор эди. Овқат солиб бериб, «Аҳрорбек яхшимисан?» дедим. «Ҳа, яхшиман она», деди.\nЎғлим доим хушчақчақ юрар эди. Тушкунликка тушганини кўриб, нима бўлганини сўрадим. «Одам ҳам шунчалик бўладими? Нозирлар «Ўғриликни бўйнингга олсанг, иккимиз бўлишиб оламиз», деди. Онги пастми буларнинг, жинни одам ҳам билади-ку бу гапни?!» деди болам бечора менга. Ранги докадек оппоқ эди. Ўшандан кейин гапирмади.\nКатта ўғлимни деб уйимизда ҳаловат йўқ эди. У акасига қараётган эди. Аҳроржоннинг қўлидан ўғрилик келмасди. Тўрт мучаси соғ эди. Бирор марта бирор жойи оғриганидан шикоят қилган эмас. Юраги оғриса мен билмасмидим.\n«Ўғлим қўрқиб кетдингми?» десам, «йўқ, қўрққаним йўқ», деди. Чунки у боланинг юраги бақувват эди. Басавлат эди.\nКурткасини йиртиб ташлашган экан нозирлар. Буни энди кўрдим. Ўғлим «онам сиқилмасин», деб куртка йиртилганини менга атай кўрсатмаган экан. Курткани яшириб қўйган экан. Йиртилганини қўшнилардан эшитдим.\nЎзим мактабда ишлайман. 2 апрель куни ишга чиқдим. Биргалашиб чой ичдик. Болам, мен ишга чиқиб келаман, сен цех ишчиларига овқат олиб чиқиб кетгин, дедим. Сув ҳам олиб келиб қўй дедим. «Хўп она», деб чиқиб кетди.\nУ соппа-соғ эди. Мен мактабдан қайси ҳолатда югуриб келдим, билмайман. Боламнинг бадани кўкарган эди. Боламни қисишган, деворга қисиб уришган боламни. Оролнинг суви қуриди, кўз ёшим қуримади. Битта ўғлим комада, яна бири эса ўлди, дардимни кимга айтай», дейди муштипар аёл.\nМарҳумнинг акаси Аҳмаджон шу сўритокдан йиқилиб тушган.\nМарҳумнинг онаси билан суҳбатлашиб бўлгандан кейин ташқарида нозирлар хонасига жияни билан бирга кириб борган Аҳрорнинг амакиси Умид Халилов билан суҳбатлашдик. У билан олдинги сафар суҳбатлашолмай қайтган эдик.\nУмид Халилов 31 март кунги воқеаларнинг бевосита гувоҳи. У жияни Аҳрорга ИИБ ходимлари тазйиқ ўтказишмагани, нозирлар хонасига жияни билан ўзи ҳам бирга кирганини тасдиқлади.\nГувоҳларнинг гап-сўзларидан маълум бўлмоқдаки, туғишган акасининг қарийб 7 ойдан бери ўзини билмасдан шифохонада тўшакка михланиб ётганидан изтиробда бўлган Аҳрор Анваровни маҳалланинг ички кўчасида тиббий ниқобсиз юргани баҳонасида (аслида ўғриликда гумон қилиб), машинага мажбурлаб ўтқазишган, машина ичида унга руҳий босим ўтказишган.\nВоқеанинг энг ғазаблантирадиган жиҳати — йигитни сариқ «Жигули»га босган уч нафар ИИБ ходимининг ўзи ҳам «маска»сиз бўлган.\nЯқин жигарининг анчадан буён ўзини билмай ётганидан стресс ҳолатда бўлган йигитни қилмаган жиноятда айблаш, руҳий босим ўтказиш унинг юрагига зарба бўлмадимикан?\nСарвар Зияев, Абдували Қурбонов,


Санъатим – саодатим - Пахтакор овози\n27.04.2021 27.04.2021 0112\nЁШ ИСТЕЪДОД СОҲИБИ\nБолаларнинг иқтидори шаклланишида, санъатга иштиёқини оширишда мусиқа ва санъат даргоҳларининг ўрни беқиёс. 13-сон болалар мусиқа ва санъат мактабида ҳам истеъдодли ўқувчилар талайгина. Шулардан бири Абдулазиз Ҳусановдир. У 57-умумий ўрта таълим мактабининг 6-синфида аъло баҳоларга ўқиш билан бир қаторда дарсдан бўш вақтлари санъат мактабига ҳам қатнайди. Сабаби, ҳаётини мусиқасиз тасаввур қилаолмайди. Пуфлаб чалинадиган дамли чолғу асбоблари чалишни жуда яхши кўради. Абдулазиз айни чоғда ушбу мусиқа ва санъат мактабининг 3-синфи ўқувчиси ҳисобланиб, устози Нурбек Алиев қўл остида труба асбоби чалиш сирларини пухта ўзлаштириб келмоқда.\n– Пуфлаб чалинадиган (духовой) чолғу асбоблари чалишнинг афзалликлари кўп, – дейди синфи раҳбари Нурбек Алиев. – Дамли чолғуларда куй ижро этиш болаларнинг жисмоний фаолиятини яхшилайди, руҳни тетиклаштиради, дилни завқлантиради. Абдулазиз эса иқтидорли болалар тоифасидан. У 2019 йилда “Камалак юлдузлари” кўрик-танловида қатнашиб, совринли ўринга сазовор бўлган. 2020 йил онлайн тарзда ўтказилган халқаро “Страна талантов” танловида трубада бастакор А. Муҳаммадиевнинг “Шоҳи сўзана” асарини ижро этиб, биринчи ўринни эгаллаб, махсус диплом билан тақдирланди.\nУшбу ютуқ нафақат Абдулазизнинг балки, бутун мусиқа ва санъат мактаби жамоасининг, устозининг ҳам ютуғидир.\nДамли чолғулардаги ижро жараёни қобилият ва машқ қилишни талаб этади. Жўрнавозлик мусиқа ва гўзалликни ҳис этишга, жамоа билан ҳамоҳанг ҳаракат қилишга ўргатади. Умуман, мусиқий машқлар бажарилганда, ўпка ишлаши, нафас олиш яхшиланади.\nАбдулазиз Ҳусанов машғулотлардан ташқари бадиий китоблар ўқишни яхши кўради. У тенгдошлари Сухроб Юсупов, Суннат Қурбонниёзовлар билан турли байрам тадбирлари ва концерт дастурларида фаол иштирок этиб келмоқда.